Lelaki dikhuatiri lemas, terjun sungai elak diberkas polis
Oleh MOHD. RAFIE AZIMI

13 Disember 2022, 4:54 pm
ALOR SETAR – Seorang lelaki dikhuatiri lemas selepas terjun ke dalam Sungai Kedah ketika cuba melarikan diri daripada polis di Taman Limau Manis, Jalan Alor Mengkudu, dekat sini hari ini.
Ketua Polis Daerah Kota Setar, Asisten Komisioner Ahmad Shukri Mat Akhir berkata, lelaki berusia 45 tahun itu merupakan salah seorang daripada tiga tokan dadah yang cuba diberkas di lokasi berkenaan.
Katanya, pihak polis tiba di lokasi kejadian kira-kira pukul 1 tengah hari tadi setelah menerima maklumat mengenai penghantaran dadah di lokasi tersebut dari Pendang, dekat sini.
“Sebaik menyedari kehadiran polis, tiga lelaki yang menaiki kereta Proton Wira berwarna putih cuba melarikan diri. Seorang daripada mereka berusia lingkungan 20-an berjaya diberkas manakala dua lagi terjun ke sungai.
“Suspek berusia 30-an yang terjun ke sungai sempat berenang ke seberang untuk meloloskan diri, bagaimanapun seorang lagi individu berusia 45 tahun dikhuatiri lemas,” katanya kepada pemberita ketika ditemui di lokasi kejadian di sini hari ini.
Sementara itu, Komander Operasi Kanan Bertugas Jabatan Bomba dan Penyelamat Malaysia (JBPM) Kedah, Penguasa Kanan Bomba II Mohd. Firdaus Daud memaklumkan, pihaknya menerima panggilan daripada pihak polis mengenai kejadian itu kira-kira pukul 1.07 tengah hari tadi.

Menurutnya, seramai lapan pegawai dan anggota dari Balai Bomba dan Penyelamat (BBP) Jalan Raja terlibat dalam operasi mencari lelaki terbabit.
“Operasi akan turut melibatkan aktiviti selaman oleh Pasukan Penyelamat di Air (PPDA) dari BBP Jitra,” katanya. – KOSMO! ONLINE


Jangan politikkan pemecatan KPPA – Cuepacs
Oleh KOSMO!

13 Disember 2022, 4:43 pm
PETALING JAYA – Kongres Kesatuan Pekerja-Pekerja di Dalam Perkhidmatan Awam Malaysia (Cuepacs) mengingatkan semua pihak supaya tidak menggunakan isu penamatan perkhidmatan Ketua Pengarah Perkhidmatan Awam (KKPA) sebagai modal politik yang boleh mengelirukan mana-mana pihak.
Presidennya, Datuk Adnan Mat berkata, keputusan telah dibuat bersandarkan hasil dapatan daripada jawatankuasa siasatan yang ditubuhkan dan semua pihak harus menghormatinya sebagai suatu pengajaran yang berguna.
Ujar Adnan, keputusan penamatan yang diambil itu juga telah melalui prosedur Penamatan Demi Kepentingan Awam (PDKA) dan semua pihak perlu menghormatinya.
“Cuepacs mengucapkan setinggi penghargaan dan terima kasih kepada Datuk Seri Mohd Shafiq atas segala sumbangan dan jasa beliau sepanjang perkhidmatan yang diberikan.
“Walau apa jua yang berlaku, jasa dan sumbangan beliau dalam perkhidmatan awam amat dihargai oleh Cuepacs dan kami kami mengucapkan selamat maju jaya kepada Datuk Seri Mohd Shafiq,” katanya dalam satu kenyataan di sini hari ini.
Adnan berkata, pihaknya juga menyeru semua warga perkhidmatan awam untuk terus bergerak ke hadapan dan tidak memanjangkan isu penamatan perkhidmatan ini sehingga menjejaskan perkhidmatan kepada rakyat.

Pada masa sama, Adnan menggesa semua pihak termasuk pegawai lantikan politik dalam perkhidmatan awam menjadikan amanat Perdana Menteri, Datuk Seri Anwar Ibrahim sebagai panduan.
Jelasnya, Perdana Menteri telah memberi panduan bahawa mereka yang berada dalam kerajaan perpaduan ini harus menghormati proses kerjasama dengan penjawat awam dalam usaha pemulihan negara.
“Cuepacs juga berharap semua penjawat awam menyahut seruan Ketua Setiausaha Negara untuk terus memberikan komitmen dan dedikasi dalam menjalankan tugas yang diamanahkan demi negara yang kita cintai,” katanya.
Terdahulu, Kosmo! melaporkan perkhidmatan Datuk Seri Mohd Shafiq Abdullah sebagai KKPA telah ditamatkan mulai semalam.
Ketua Setiausaha Negara, Tan Sri Mohd. Zuki Ali berkata, keputusan itu diambil setelah melalui semua prosedur PDKA dan telah diteliti keteraturannya oleh Jabatan Peguam Negara.-KOSMO! ONLINE.


Difitnah bersekedudukan, Julia Farhana minta bukti
Oleh HANISAH SELAMAT

13 Disember 2022, 4:10 pm
PETALING JAYA – Pelakon Julia Farhana tidak berdiam diri apabila dirinya difitnah tinggal sebumbung dengan bakal suami, Che Muhammad Hafiz.
Cabar Juliana, 27, dia meminta individu yang menyebarkan fitnah tersebut agar tampil menunjukkan bukti jika benar mereka bersekedudukan.
“Saya enggan melayan tuduhan tidak berasas tersebut selain merasakan itu sebagai fitnah yang sangat besar.
“Saya rasa, kalau ada, keluarkan bukti. Semudah itu!” ujarnya.
Meskipun berdepan fitnah besar sebegitu, namun pelakon drama Love in Lockdown itu tidak melatah dan beranggapan apa yang berlaku hanyalah asam garam dunia hiburan.
“Saya rasa itu lumrah jadi seorang selebriti dan ‘public figure’. Simpan macam mana pun cerita peribadi, kalau terkeluar, perlu terima dengan terbuka.

“Banyak komen negatif saya dapat tetapi saya terima saja dengan terbuka. Sebab saya tahu kebenaran.
“Saya tak boleh hentikan apa orang nak cakap. Juga tak boleh hentikan andaian dan spekulasi mereka. Mereka tiada dalam perjalanan hidup saya,” katanya.
Pelakon kelahiran Sabah itu berkata demikian ketika ditemui pada pelancaran butik Rizman Ruzaini, baru-baru ini.
Julia dan Hafiz yang merupakan bekas suami pelakon Lufya Omar bakal mendirikan rumah tangga tidak lama lagi tetapi pasangan itu tidak mendedahkan tarikh pernikahan mereka.
Terdahulu, Hafiz berkahwin dengan Lufya pada 26 November 2016 dan dikurniakan seorang anak perempuan, Laana Haura, 5.
Bagaimanapun mereka sah bercerai pada 17 Jun 2020 di Mahkamah Rendah Syariah Daerah Petaling, Shah Alam. – KOSMO! ONLINE


Beberapa jalan di P. Pinang ditutup, dilencong 17 Disember ini
Oleh SAFINA RAMLI

13 Disember 2022, 3:47 pm
GEORGE TOWN – Beberapa jalan di Pulau Pinang akan ditutup dan dilencongkan secara berperingkat sempena acara Penang 2nd Bridge PDRM 2022 Solidarity Fun Ride edisi keempat bermula 17 hingga 18 Disember ini.
Ketua Polis Negeri, Datuk Mohd. Shuhaily Mohd. Zain berkata, proses penutupan dan lencongan jalan itu akan bermula pada pukul 8 malam (17 Disember) hingga pukul 6 pagi (18 Disember).
”Sehingga kini, seramai 3,623 orang telah membuat pendaftaran bagi menyertai kayuhan ini.
”Ia melibatkan jarak kayuhan sepanjang 73 kilometer (KM) yang melibatkan laluan di atas Jambatan Sultan Abdul Halim Mu’adzam Shah di kedua-dua hala dan jalan sekitarnya,” katanya dalam sidang akhbar di Ibu Pejabat Polis Kontinjen (IPK) Pulau Pinang di sini hari ini.
Menurutnya, pada peringkat pertama, Bulatan Queen 1 dan Bulatan Queen 2 akan ditutup pada pukul 8 malam.
”Seterusnya, pada peringkat kedua iaitu pada pukul 9 malam, bulatan persiaran Bayan Indah (berhampiran susur keluar ke Seagate), kesemua susur masuk dan susur keluar ke jambatan kedua dan bulatan Batu Maung menghala ke pusat bandar akan ditutup.

”Kemudian pada pukul 11 malam (peringkat ketiga), laluan yang akan ditutup adalah sekitar Bandar Cassia (Seberang Perai Selatan).
”Penutupan jalan peringkat keempat dijalankan pada pukul 12 tengah malam melibatkan bulatan Bayan Baru (ke arah dan dari arah Lebuh Raya Tun Dr. Lim Chong Eu dan lencongan ke jalan Tun Dr. Awang dan Jalan Sultan Azlan Shah,” katanya.
Dalam pada itu, beliau memberitahu, pengguna jalan raya yang hendak ke tanah besar hendaklah menggunakan jambatan pertama Pulau Pinang.
”Pengguna dari tanah besar menghala ke Bayan Lepas atau Bayan Baru hendaklah melalui Jalan Sultan Azlan Shah manakala pengguna dari Utara/ Selatan yang hendak ke Bandar Cassia perlu melalui Bukit Tambun.
”Pengguna juga dinasihatkan merancang perjalanan dengan lebih awal dan menggunakan laluan alternatif yang lain,” tambahnya. KOSMO! ONLINE


Lima ADUN PH Melaka kini wakil rakyat kerajaan
Oleh MUHAMMAD SHAHIZAM TAZALI

13 Disember 2022, 3:32 pm
MELAKA – Pakatan Harapan (PH) Melaka hari ini mengesahkan membentuk Kerajaan Perpaduan bersama Barisan Nasional (BN) di negeri ini selaras dengan perkembangan politik semasa di peringkat Persekutuan.
Ini bermakna lima Ahli Dewan Undangan Negeri (ADUN) PH di Dewan Undangan Negeri (DUN) Melaka yang dahulunya berada dalam blok pembangkang bersama dua lagi ADUN Perikatan Nasional (PN), kini bertukar posisi ke blok kerajaan.
Pengerusi PH Melaka, Adly Zahari berkata, hasil pertemuan dengan Ketua Menteri, Datuk Seri Sulaiman Md. Ali telah mencapai kata sepakat untuk mengangkat semangat Kerajaan Perpaduan di negeri ini.
Jelas beliau, perbincangan bersama BN Melaka juga telah memberi ruang kepada lima ADUN PH untuk duduk di blok kerajaan dalam Sidang DUN yang bermula semalam.
“Ini dapat dilihat menerusi perubahan kedudukan susunan ADUN dalam dewan serta pelantikan Ketua Pembangkang yang baharu, secara tidak langsung semangat kerjasama Kerajaan Perpaduan di peringkat Persekutuan turut dibawa di Melaka.
“Kerajaan ini (Melaka) adalah Kerajaan Perpaduan, dalam tempoh yang singkat banyak penarikan yang kita buat, tapi saya yakin bahawa hasrat untuk memastikan kerajaan stabil dan melaksanakan pelbagai program yang berkaitan rakyat,” katanya.

Beliau berkata demikian dalam sidang akhbar di Seri Negeri, Ayer Keroh di sini, hari ini.
Mengulas lanjut, Adly berkata, kerjasama yang baharu dibentuk itu diharap dapat diterjemahkan dengan semangat yang lebih baik pada masa depan.
Tambah Ahli Parlimen Alor Gajah itu, kerajaan negeri yang amat stabil berjaya dibentuk di Melaka kerana kini terdapat 26 daripada 28 ADUN di blok kerajaan.
Selain Adly yang juga ADUN Bukit Katil, empat lagi wakil rakyat PH ialah ADUN Bandar Hilir, Leng Chau Yen; ADUN Kota Laksamana, Low Chee Leong; ADUN Ayer Keroh, Kerk Chee Yee dan ADUN Kesidang, Allex Seah Shoo Chin.
Blok pembangkang sekarang hanya diwakili dua wakil rakyat PN iaitu ADUN Bemban, Dr. Mohd. Yadzil Yaakub dan ADUN Sungai Udang, Dr. Mohd. Aleef Yusof. – KOSMO! ONLINE


Kegiatan ulat jaket kembali aktif di KLIA, KLIA2
Oleh AMREE AHMAD

13 Disember 2022, 4:03 pm
SEPANG – Meskipun berjaya digempur Jabatan Pengangkutan Jalan (JPJ) dalam Ops Ulat pada Mac lalu, kegiatan haram dikenali sebagai ulat jaket kini dikesan kembali aktif.
Perkara itu diakui Ketua Pengarahnya, Datuk Zailani Hashim yang berkata, pihaknya membuat pemantauan dan menunggu masa sesuai untuk membuat tangkapan.
Katanya, penguat kuasa JPJ Selangor pernah melakukan Ops Ulat dari 8 hingga 15 Mac lalu di Lapangan Terbang Antarabangsa Kuala Lumpur (KLIA) dan KLIA2 dan menahan 14 pemandu.
“Suspek dikenali sebagai ulat jaket kerana berperwatakan menarik serta berpakaian jaket kemas.
“Mereka menyasarkan pelancong dari Asia Barat yang diketahui mampu berbelanja mewah dan bercuti di pelbagai lokasi menarik selama lebih seminggu.
“Berbanding ‘ulat’ biasa yang caj mahal sedikit daripada teksi sah atau e-hailing ada permit untuk cuma satu destinasi, mereka pula dikesan meraih keuntungan puluhan ribu ringgit,” katanya.

Mengulas lanjut, Zailani berkata, agensi itu sedang giat melakukan risikan untuk menjejaki ulat jaket terbabit.
“Mereka tahu kita ada buat pemantauan rapi selain bijak apabila ‘senyap’ seketika sepanjang Ops Ulat dari 4 Disember lalu sehingga semalam di KLIA dan KLIA2.
“Bagaimanapun berdasarkan intipan, ulat jaket sering menggunakan kereta saiz besar atau van mini berjenama mewah yang boleh memuatkan ramai penumpang dan bagasi, malah ada juga yang dikesan sanggup menyewa kenderaan mewah kerana tahu boleh meraih untung lebih 100 peratus,” katanya.
Zailani bagaimanapun tidak menolak kemungkinan ulat jaket itu mungkin mendapat maklumat awal daripada agensi pelancongan tertentu yang membocorkan maklumat ketibaan mangsa di Malaysia.
Jelas Zailani, ia termasuk tempoh mangsa itu mahu bercuti di negara ini, destinasi ingin dituju dan pakej ditawarkan agar si pemangsa tersebut dapat bersiap sedia awal.
Justeru, beliau memberi amaran agar ulat tersebut menghentikan kegiatan itu yang bukan sahaja tiada perlindungan insurans kepada penumpang, malah menjejaskan imej negara.
“Setakat ini memang tiada kes nahas maut tetapi bayangkan jika berlaku, pelancong luar akan pandang buruk pada Malaysia yang kononnya tiada kawal selia teksi dan e-hailing sah,” katanya.-KOSMO! ONLINE


Duda hilang, tinggalkan motosikal di Bukit Papan
Oleh NORLIDA AKMAR IDROS

13 Disember 2022, 4:00 pm
KUALA PERLIS – Seorang duda berusia 36 tahun dikhuatiri hilang di kawasan Bukit Papan, di sini sejak tiga hari lalu.
Operasi mencari mangsa, Mohd. Asri Ismail sedang giat dijalankan anggota polis, bomba, Angkatan Pertahanan Awam (APM) dan penduduk di kawasan tersebut.
Ketua Polis Daerah Kangar, Asisten Komisioner Yusharifuddin Mohd. Yusop berkata, pesawah itu disedari tiada di rumahnya di Kampung Baru Tok Kuning, Kangar sejak Sabtu lalu.
“Bapa mangsa ternampak gambar motosikal Yamaha Lagenda miliknya yang digunakan oleh anaknya dimuat naik di Facebook semalam.
“Dia segera ke lokasi kejadian (penemuan motosikal) di Kampung Bukit Papan dan menjumpai kenderaan itu sebelum membuat laporan polis,” katanya dalam kenyataan di sini hari ini.
Kata beliau, siasatan awal di tempat kejadian mendapati selain motosikal, terdapat selipar mangsa ditinggalkan di tepi bukit berhampiran sungai.

Seramai 44 anggota polis, bomba, APM dan orang awam terlibat dalam operasi mencari mangsa meliputi kawasan sejauh empat kilometer (km) ke arah puncak Bukit Papan dan kawasan curam Genting Kora.
“Kita juga menggunakan bantuan dron bomba untuk membuat tinjauan. Sehingga kini mangsa belum ditemui,” katanya. – KOSMO! ONLINE


Dakwaan pesakit pulang tanpa rawatan tidak benar
Oleh ASLIZA MUSA

13 Disember 2022, 3:54 pm
IPOH – Dakwaan sebuah portal berita kononnya ada pesakit terpaksa pulang tanpa menerima rawatan di Jabatan Kecemasan dan Trauma Hospital Raja Permaisuri Bainun (HRPB) adalah tidak benar.
Pengerusi Jawatankuasa Sumber Manusia, Kesihatan dan Hal Ehwal Masyarakat India, A. Sivanesan berkata, pihak hospital sama sekali tidak pernah mengeluarkan arahan sedemikian malah setiap pesakit akan diberi rawatan sewajarnya berdasarkan tahap kecederaan mahupun kesihatan masing-masing.
“Tidak pernah kita meminta mana-mana pesakit balik tanpa rawatan. Setiap pesakit yang datang ke hospital kerajaan tetap menerima rawatan dan ubat yang mutunya sama dengan hospital swasta.
“Jika berlaku kecemasan libatkan 40 orang dan dalam masa sama ED (jabatan kecemasan) penuh, adakah kita nak hantar mereka balik.
“Tidak, kita tetap kena beri rawatan yang sepatutnya kepada semua pesakit, tiada siapa yang dinafikan untuk menerima rawatan,” katanya ketika ditemui selepas mengadakan lawatan kerja ke Jabatan Kecemasan dan Trauma HRPB di sini hari ini.
Terdahulu, portal berita itu dalam laporannya mendakwa terdapat pesakit yang bukan dalam kategori pesakit Covid-19 terpaksa menunggu sehingga ke enam hari bagi mendapatkan katil rawatan di jabatan berkenaan.

Menurut Sivanesan, setakat ini HRPB tidak berdepan dengan masalah kesesakan pesakit yang melampau meskipun berlaku peningkatan jumlah kehadiran pesakit kritikal.
“Ikut rekod, kehadiran pesakit harian di hospital ini adalah berkurangan, tetapi pesakit kritikal meningkat.
“Begitupun kita masih berikan perkhidmatan rawatan kepada pesakit-pesakit kritikal ini sebelum dirujuk kepada jabatan lain,” katanya.
Sementara itu dalam perkembangan berlainan beliau berkata, kerajaan negeri berharap Kementerian Kesihatan (KKM) akan memberi keutamaan menyalurkan peruntukan kepada projek menaik taraf dan memperluaskan Jabatan Kecemasan dan Trauma hospital berkenaan. – KOSMO! ONLINE


Pengusaha kedai runcit seludup rokok diberkas
Oleh MOHD AZLI ADLAN

13 Disember 2022, 3:38 pm
KUALA NERUS – Seorang pengusaha kedai runcit ditahan kerana terlibat aktiviti pengedaran rokok seludup di sebuah premis di Taman Desa Pusu 3, Gong Badak di sini semalam.
Serbuan pada pukul 3.30 pagi itu berjaya merampas 563 karton rokok pelbagai jenis bernilai RM23,000.
Timbalan Ketua Polis Terengganu, Datuk Wan Rukman Wan Hassan berkata, siasatan percaya suspek berusia 37 tahun mendapat bekalan rokok daripada sindiket penyeludupan.
“Dia kemudiannya menyimpan rokok seludup itu di premis berkenaan sebelum menjual semula di kedai runcit miliknya.
“Siasatan lanjut sedang dilakukan untuk mengenal pasti sindiket penyeludupan rokok terbabit,” katanya di sini hari ini.
Wan Rukman berkata, pemeriksaan mendapati lelaki itu mempunyai dua rekod jenayah kes dadah. Dia direman sehingga 23 Disember ini mengikut Seksyen 135(1)(d) Akta Kastam 1967. – KOSMO! ONLINE


Keluarga mangsa ‘fun fair’ mahu ambil tindakan undang-undang
Oleh ISKANDAR SHAH MOHAMED

13 Disember 2022, 4:08 pm
KUALA SELANGOR – Keluarga dua beradik yang cedera terjatuh daripada permainan di ‘fun fair’ Bandar Puncak Alam di sini, akan mengambil tindakan undang-undang terhadap pengusaha pesta ria itu.
Insiden malang itu mengakibatkan mangsa iaitu Shah Faraz Aiefan Zulkiffle, 11, cedera di muka dan kaki manakala kakaknya, Noraziera, 31, terhentak di kepalanya.
Ibu mangsa, Faizah Mat Sam, 52, berkata pihaknya amat kesal dengan kejadian itu yang dianggap sebagai kecuaian pihak penganjur.
“Perkara ini melibatkan soal keselamatan dan nyawa yang dikhuatiri bakal menimpa orang lain pada masa depan.
“Justeru, kami bersetuju untuk mengambil tindakan sewajarnya sebagai pengajaran dan pembelaan kepada dua anak saya,” katanya ketika ditemui di rumahnya di Kampung Bukit Kuching, Jeram di sini, hari ini.
Jelas suri rumah itu, pihaknya sudah membuat dua laporan polis di Balai Polis Jeram dan Ibu Pejabat Polis Daerah (IPD) Kuala Selangor bagi tindakan lanjut.

“Kedua-dua mangsa yang juga anak sulung dan bongsu saya itu masih menerima rawatan di Hospital Shah Alam.
“Mereka bagaimanapun dilaporkan stabil dan akan dibenarkan pulang pada bila-bila masa,” ujarnya .
Kata Faizah, dia sememangnya berasa tidak sedap hati ketika empat anaknya mahu pergi ke pesta ria itu, kira-kira pukul 7 petang semalam.
“Saya ketika itu hanya sempat berpesan supaya menjaga Shah Faraz dengan baik.
“Kerisauan saya itu ternyata benar apabila dikejutkan dengan panggilan telefon seorang anak perempuan mengenai kejadian itu pukul 9 malam,” katanya.
Tambah ibu kepada tujuh anak itu, dia bagaimanapun bersyukur dua mangsa tidak mengalami kecederaan serius dan berharap dapat segera pulang ke pangkuan keluarga.
Kosmo! Online terdahulu melaporkan suasana di sebuah pesta ria atau ‘fun fair’ di Bandar Puncak Alam di sini, gempar apabila tiga individu termasuk kanak-kanak cedera selepas terjatuh daripada satu permainan, malam tadi.
Hasil pemeriksaan Majlis Perbandaran Kuala Selangor mendapati pengusaha tapak ‘fun fair’ itu beroperasi tanpa lesen. -KOSMO!ONLINE


Anthony Loke arah JPJ, APAD siasat kemalangan angkara lori lebih muatan
Oleh NUR ALWANI ZAFIRAH KHAIRUL

13 Disember 2022, 4:12 pm
PETALING JAYA – Keluarga mangsa terkilan apabila Facebook bertindak memadam hantaran yang dimuat naik berkaitan kes kemalangan melibatkan beberapa kenderaan dengan sebuah lori lebih muatan di laluan Gerik-Jeli, Oktober lalu.
Menerusi perkongsian Ka Cheng Saw di Facebook hari ini, dia memberitahu walaupun hantaran tersebut dipadam, namun pihaknya lega apabila kisah tersebut telah mendapat perhatian Menteri Pengangkutan, Anthony Loke.
“Post (hantaran) aku telah dihapuskan oleh pihak Facebook. Tapi tak ada hal (masalah), yang pentingnya Anthony Loke Siew Fook telah nampak post (hantaran) tersebut dan mengambil tindakan lanjut terhadap pemandu lori tersebut dan syarikat logistik tersebut.
“Justice for you and your family (keadilan untuk awak dan keluarga), stay strong (kekal kuat) Ding Sheng Koh,” katanya.
Berita berkaitan: [VIDEO] Lelaki hilang anak, isteri parah angkara lori terlebih muatan
Terdahulu, Kosmo! melaporkan kisah sepasang suami isteri berdepan detik cemas apabila kenderaan yang dinaiki mereka terbalik selepas terlibat kemalangan di laluan Gerik-Jeli sehingga meragut nyawa bayi dalam kandungan serta si isteri cedera parah.

Kemalangan itu juga dikatakan berpunca daripada sikap cuai pemandu lori serta muatan yang dibawa telah melebihi kapasiti yang diluluskan.
Bagaimanapun, kisah tersebut turut mendapat perhatian Anthony yang telah mengarahkan pihak Jabatan Pengangkutan Jalan (JPJ) dan Agensi Pengangkutan Awam Darat (APAD) untuk segera mengambil tindakan terhadap pemandu san syarikat terlibat.
“Saya berasa amat simpati dengan keluarga mangsa kemalangan ini. Salam takziah kepada keluarga.
“Permit syarikat lori ini akan digantung sementara untuk audit ke atas semua lori mereka.
“Saya tidak akan berkompromi dengan pemandu dan syarikat yang membahayakan orang ramai di atas jalan raya,” katanya pada hantaran di Facebook pagi tadi.
Dalam pada itu, Anthony turut berkongsi pautan berita yang ditulis wartawan Kosmo! mengenai luahan dan pengalaman mangsa kemalangan terbabit. – KOSMO! ONLINE

View this post on Instagram

A post shared by Kosmo! Online | Akaun Rasmi (@kosmo_online)


Demensia ibu Chef Wan semakin teruk
Oleh MUHAMMAD HAIKAL RAMLI

13 Disember 2022, 3:36 pm
PETALING JAYA – Cef selebriti terkemuka, Chef Wan berkongsi rasa sayu apabila penyakit Alzheimer yang dihidapi ibunya, Che Ani semakin teruk dan memerlukan penjagaan rapi.
Berkongsi perkembangan kesihatan ibunya, Chef Wan berkata, Che Ani sudah tidak ingat apa-apa termasuklah untuk mengikat kain sendiri dan segala urusan di tandas juga perlu diuruskan olehnya dan pembantu.
“Otak tidak dapat berfungsi secara normal walaupun perkara mudah seperti ambil sudu untuk menyuap makanan.
“Ada ketika, dia hanya memandang ke arah pinggan tanpa berbuat apa-apa kerana otaknya tidak berfungsi dan menerima signal lagi. Dia juga tidak tahu untuk berbuat apa-apa lagi termasuklah mengikat kain sendiri,” jelasnya.
Dalam pada keadaan penyakit Alzheimer ibunya semakin teruk, menambahkan kesal dalam hati Chef Wan apabila adik-beradiknya yang enggan menghulurkan bantuan menjaga orang tua mereka.
“Saya ada memaklumkan kepada kakak dan abang mengenai perkembangan emak supaya mereka boleh meluangkan masa berkualiti bersamanya.

“Seperti biasa, masing-masing menunding jari orang itu dan ini yang perlu jaga. Macam-macam alasan sehingga sampai satu tahap, saya macam suka hati kalianlah,” luahnya.
Bahkan lebih menyedihkan, adik-beradiknya hanya akan muncul apabila ada majlis tertentu seperti keraian ulang tahun kelahiran ibu mereka.
“Bila masa majlis hari lahir emak, berduyun-duyun yang sampai. Masa begini (sakit), baik emak, bapa atau anak-anak mereka, takkan hendak pergi sembah minta suruh datang menziarahi?
“Ludah di langit memang timpa muka sendiri orang kata,” tegas Chef Wan.
Sekadar info, Che Ani sudah berusia usia 91 tahun dan mengalami demensia selain disahkan menghidap kanser payudara. – KOSMO! ONLINE


‘Master agent’ judi Piala Dunia ditahan
Oleh MOHD. RAFIE AZIMI

14 Disember 2022, 8:15 pm
ALOR SETAR – Seorang lelaki ditahan kerana disyaki menjadi ‘master agent’ atau bookie perjudian bola sepak Piala Dunia 2022 secara dalam talian di sini, awal pagi ini.
Serbuan Op Soga IX kira-kira pukul 1 pagi tadi itu dilakukan Bahagian Maksiat, Judi dan Kongsi Gelap (D7) Bukit Aman bersama Ibu Pejabat Polis Kontinjen (IPK) Kedah di Simpang Kuala dan Jalan Tokai di Batu 7, dekat sini.
Ketua Polis Kedah, Datuk Wan Hassan Wan Ahmad berkata, suspek berusia 30 tahun itu disyaki menjalankan kegiatan perjudian catit taruh menerusi empat laman sesawang sehingga mampu mencapai had kredit RM370,000.
“Suspek dipercayai telah menjalankan kegiatan itu sejak kira-kira dua bulan lalu dengan menyasarkan pelanggan warga tempatan.
“Segala urusan pendaftaran dan pembayaran boleh dibuat secara dalam talian dan tunai,” katanya ketika dihubungi di sini hari ini.
Kata beliau, bagi tujuan promosi, suspek menggunakan media sosial seperti WhatsApp, Telegram dan laman web.

“Pelanggan akan berhubung terus dengan suspek atau ejen bawahan bagi urusan mendapatkan kredit serta memperoleh wang kemenangan,” ujarnya.
Tambahnya, individu berkenaan dipercayai memperoleh antara RM4,000 hingga RM5,000 sehari hasil daripada kegiatan tersebut.
“Pertaruhan diterima melalui panggilan telefon atau bersemuka dengan pelanggan.
“Dalam serbuan tersebut, beberapa barangan dirampas antaranya sebuah komputer riba dan satu telefon bimbit untuk membantu siasatan,” katanya.
Kes disiasat mengikut Seksyen 6(3) Akta Pertaruhan 1953. – KOSMO! ONLINE


Kereta wanita dicalar kerana parkir di kawasan sementara
Oleh KOSMO!

14 Disember 2022, 9:00 pm
CANBERRA – Seorang wanita di Australia terkejut apabila kenderaannya dicalarkan oleh seseorang yang mengemukakan aduan tentang keretanya, lapor akhbar New York Post semalam.
Kereta sedan hitam milik Mollie Hales diletakkan di kawasan parkir ‘pelawat sementara’ di sebuah pangsapuri teman lelakinya di Canberra pada Jumaat lalu.
Ketika Hales ingin pulang lewat petang itu, dia terkejut apabila mendapat perkataan ‘dilarang meletak kereta’ diukir atas pintu tempat duduk pemandu.
“Ia pasti dilakukan pada waktu siang. Saya faham ia adalah tempat letak kereta jangka pendek, namun dengan kesesakan di kawasan itu, orang akan meletak kereta mereka untuk satu atau dua hari.
“Walaupun saya meletak kereta terlalu lama atau di kawasan yang salah, saya percaya tidak wajar untuk mencalarkan kereta saya,” kata Hales kepada laman berita Yahoo News Australia.
Hales telah membuat aduan kepada polis mengenai kejadian itu. Dia juga berkata bahawa syarikat insuransnya tidak akan menanggung kos pembaikan kereta itu.

Bagaimanapun, Hales tidak akan berhenti sehingga berjaya menjejaki pesalah itu. Dia sanggup merayu kepada pemilik hartanah itu untuk mendapatkan rakaman sistem televisyen litar tertutup (CCTV) pada hari kejadian. – Agensi


Annuar Musa dedah Zuraida sertai MN, keahlian cecah 10,000
Oleh MOHD RASDAN AHMAD

14 Disember 2022, 10:21 pm
PETALING JAYA- Bekas Ahli Parlimen Ketereh, Tan Sri Annuar Musa hari ini mendedahkan pemimpin Parti Bangsa Malaysia (PBM), Datuk Zuraida Kamaruddin telah menyertai badan bukan kerajaan (NGO) Muafakat Nasional (MN).
Melalui hantaran di Facebook miliknya hari ini, Annuar turut berterima kasih kepada bekas Ahli Parlimen Ampang itu kerana memilih MN yang ditubuhnya sebelum Pilihan Raya Umum ke-15 yang lalu.
“Terima kasih juga kerana menyertai MN,” katanya.
Terdahulu, Sabtu lalu, Annuar mengumumkan NGO itu membuka permohonan keahliannya seminggu lebih awal atas permintaan ramai.
Menurutnya, NGO itu berperanan merapatkan kerjasama dan perpaduan dalam kalangan ummah serta mengukuhkan sistem politik, berdasarkan Rukun Negara dan Perlembagaan Persekutuan.
Dalam pada itu, Annuar juga turut melawat bekas Perdana Menteri, Tun Dr Mahathir Mohamad di Yayasan Kepimpinan Perdana hari ini.

Katanya, beliau bertukar pandangan dengan pengerusi Parti Pejuang Tanah Air (Pejuang) itu dalam pertemuan berkenaan.
Terdahulu, Annuat turut mendedahkan keahlian MN sudah mencecah 10,000 penyertaan sejak ia dibuka baru-baru ini.
“Subhanallah, baru beberapa jam keahlian MN dibuka, sudah lebih 10,000 permohonan keahlian diterima.
“Saya amat terharu betapa ramainya diluar sana anak bangsa yang prihatin terhadap agama,bangsa,dan negara serta cintakan muafakat.
“Tiba tiba saya merasa suatu kekuatan baru untuk terus berjuang bersama mereka yang jujur dan ikhlas,” ujarnya. – KOSMO! ONLINE


Lelaki mengamuk, ugut bunuh suami sepupu dengan kapak
Oleh CHERINE JON

14 Disember 2022, 10:07 pm
PADAWAN – Gara-gara dituduh membuang sampah, seorang lelaki mengamuk dengan mengugut untuk membunuh suami sepupunya dengan sebilah kapak di Kampung Nyabut, Trombol Jalan Telaga Air di sini semalam.
Ketua Polis Daerah Padawan, Superintendan Abang Zainal Abidin Abang Ahmad berkata, laporan diterima pihaknya daripada seorang wanita berusia 37 tahun dan kejadian amukan berkenaan dilaporkan berlaku kira-kira pukul 9.30 malam.
Katanya, susulan laporan itu, sepasukan anggota daripada Bahagian Siasatan Jenayah Daerah Padawan telah menangkap suspek berusia 31 tahun itu di rumahnya Kampung Nyabut Trombol, kira-kira pukul 6.30 petang hari ini.
“Turut dirampas sebilah kapak yang digunakan oleh suspek untuk menakutkan mangsa,” katanya dalam kenyataan hari ini.
Menurut Abang Zainal, siasatan awal mendapati suspek telah datang ke rumah pengadu yang juga sepupunya serta mengugut membunuh suami wanita itu.
Katanya suspek turut berteriak memanggil suami pengadu yang berada dalam rumah.

“Bagaimanapun teriakan suspek tidak disahut suami pengadu kerana bimbang sesuatu berlaku.
“Punca suspek mengamuk adalah kerana tidak berpuas hati apabila dituduh membuang sampah di kawasan rumah pengadu,” jelasnya.
Beliau menambah turut berada di tempat kejadian adalah ibu dan bapa suspek, yang cuba menenangkannya.
“Semasa suspek melibas kapak, bapanya telah cuba merampas kapak dari tangannya menyebabkan warga emas berkenaan mengalami luka di bahagian tapak tangan.
“Mangsa telah mendapat rawatan di Hospital Umum Sarawak dan tiada kecederaan serius,” katanya.
Abang Zainal berkata, suspek kini direman selama empat hari bermula hari ini dan kes disiasat mengikut Seksyen 324 Kanun Keseksaan dan Seksyen 506 Kanun Keseksaan. – KOSMO! ONLINE


Wanita ditahan pelihara 300 tikus, pelbagai haiwan dalam rumah kotor
Oleh KOSMO!

14 Disember 2022, 9:30 pm
WASHINGTON – Seorang wanita di negeri Florida, Amerika Syarikat (AS) ditahan polis selepas penemuan seorang kanak-kanak dan beberapa haiwan yang hidup dalam persekitaran yang kotor di rumahnya, lapor akhbar New York Post semalam.
Polis di Daerah Citrus, Florida menggeledah rumah Shannon Marie Morgan, 38, pada Rabu minggu lalu, lapor saluran televisyen WTVT-TV.
Apabila pegawai dari Pejabat Syerif Daerah Citrus tiba di lokasi kejadian, mereka menghidu bau gas ammonia di dalam rumah tersebut.
Mereka menemui beberapa sangkar dan akuarium kaca yang menempatkan beberapa ekor ular dan tikus, termasuk tikus dan kucing yang berkeliaran di dalam rumah.
Menurut pihak berkuasa, haiwan-haiwan itu hilang sumber keperluan asas, manakala najis sertau air kencing dibiarkan merata-rata di dalam rumah.
Dalam pada itu, pihak berkuasa turut menemui sampah, pinggan mangkuk dan makanan busuk yang terbiar di seluruh rumah yang mengundang pembiakan pepijat.

Pihak berkuasa berkata, lebih 50 ekor tikus ditemui dalam sangkar dengan kira-kira 300 ekor tikus berkeliaran dengan bebas.
Bukan itu sahaja, tujuh ekor kucing, seekor anjing dan seekor ferret telah dikeluarkan dari rumah itu.
“Penderaan dalam apa jua bentuk adalah tidak boleh diterima. Keadaan kediaman ini adalah sangat teruk,” kata kakitangan Pejabat Syerif. – Agensi


Lelaki tikam isteri, berang dihina berketurunan tidak baik
Oleh KOSMO!

14 Disember 2022, 8:30 pm
JAKARTA – Seorang lelaki di Aceh, Indonesia diprovokasi oleh kata-kata isterinya sehingga sanggup menikam wanita itu dan tiga iparnya, lapor laman berita Merdeka.com semalam
Seorang mangsa dilaporkan meninggal dunia, manakala dua lagi terpaksa dimasukkan ke hospital.
Ketua Unit Siasatan dan Jenayah Balai Polis Aceh Selatan, Deno Wahyudi berkata, kejadian itu berlaku pada Isnin lalu di rumah keluarga berkenaan di Daerah Bakongan Timur.
“Awalnya pelaku bertengkar dengan isterinya. Dia marah isterinya menuduh  dia daripada keturunan yang tidak baik. Pelaku merasa dirinya dihina,” kata Deno.
Mendengar kata-kata itu, suspek yang bernama Jamaludin, 42, mengambil sebilah gunting dan menikam isterinya, Hafnidar, 41.
Suspek juga menyerang adik iparnya, Mustawa yang cuba meleraikan pergaduhan. Mangsa berlumuran darah akibat ditikam di dada dan maut ketika dikejarkan ke hospital.

Dua lagi ipar suspek, Nurhadisah dan Ros Mawar turut ditikam ketika cuba membantu mangsa. Jeritan mereka didengari penduduk setempat yang kemudiannya datang ke rumah tersebut.
Suspek kemudian melarikan diri ke tingkat dua rumah tersebut.
Polis kemudian tiba di lokasi kejadian dan cuba menahan Jamaludin. Seorang anggota polis bagaimanapun cedera akibat diserang suspek menggunakan sebilah parang. – Agensi


Kapten Chester letak jawatan CEO CAAM
Oleh MOHD RIDZAUDDIN ROSLAN

14 Disember 2022, 10:12 pm
PUTRAJAYA- Ketua Pegawai Eksekutif (CEO) Pihak Berkuasa Penerbangan Awam Malaysia (CAAM), Datuk Kapten Chester Voo dilaporkan memohon untuk memendekkan tempoh perkhidmatannya daripada jawatan itu pada Oktober 2022.
Menurut Pengerusi CAAM, Tan Sri Mohd. Khairul Adib Abdul Rahman, anggota pihak berkuasa memahami dan menghormati sepenuhnya permintaan yang dibuat Kapten Chester.
“Bagaimanapun, selepas membuat pertimbangan sewajarnya, anggota pihak berkuasa memohon agar peletakan jawatan beliau ditangguhkan sehingga ke 31 Disember 2022.
“Penangguhan tersebut bagi membolehkan CAAM melaksanakan proses peralihan dan penyerahan tugas kepada pengganti jawatan berkenaan,” katanya dalam satu kenyataan di sini tadi.
Katanya, perkara itu dipersetujui oleh Kapten Chester dan beliau serta pihak pengurusan CAAM telah menyediakan pelan strategik 2023 yang lengkap bagi memastikan proses kesinambungan yang positif.
“Kapten Chester telah mengemukakan surat peletakan jawatannya dan telah diterima oleh Menteri Pengangkutan, Loke Siew Fook di mana hari terakhir perkhidmatan beliau adalah pada 31 Disember 2022.

“Sejak pelantikan beliau sebagai CEO pada Jun 2020, Kapten Chester telah memberikan komitmen yang tinggi dalam kepimpinan yang berkesan kepada pengurusan CAAM,” jelasnya.
Katanya, CAAM telah mencapai pelbagai kejayaan yang telah membawa agensi itu dikenali sebagai badan kawal selia keselamatan dan sekuriti industri penerbangan serta penyedia perkhidmatan navigasi udara yang mampan sejak dipimpin Kapten Chester.
“Anggota Pihak Berkuasa akan meneruskan momentum yang telah membantu beberapa kejayaan dikecapi oleh CAAM di bawah kepimpinan Kapten Chester termasuklah mengembalikan semula status Kategori 1 bagi Penarafan Keselamatan Penerbangan Antarabangsa (IASA) oleh Federal Aviation Administration (FAA) Amerika Syarikat.
“Beberapa inisiatif dan usaha lain juga diteruskan untuk memastikan peranan CAAM sebagai badan kawal selia industri penerbangan awam negara dikekalkan dan selaras dengan keperluan antarabangsa,” jelasnya. – KOSMO! ONLINE


Harimau Malaya ‘lulus’ ujian, baham Maldives 3-0
Oleh MUHAMAD ARDIE PUTRA SUHAIMI

14 Disember 2022, 10:58 pm
KUALA LUMPUR – Skuad negara teruskan persiapan ke kejohanan Piala AFF 2022 dengan rentak positif selepas melakar kemenangan 3-0 ke atas Maldives pada aksi persahabatan antarabangsa di Stadium Kuala Lumpur, Cheras sebentar tadi.
Pada perlawanan tersebut, skuad negara kendalian Kim Pan-gon menampilkan kesebelasan utama yang berbeza berbanding ketika pasukan menang 4-0 pada aksi persahabatan menentang Kemboja, Jumaat lepas.
Kali ini, beberapa pemain utama seperti Safawi Rasid diberi ruang untuk mengetuai pasukan selain tonggak utama di posisi tengah, Brendan Gan dan Mukhairi Ajmal dengan penjaga gol dikawal oleh Ahmad Syihan Hazmi.
Tahap keserasian pasukan kebangsaan dilihat tidak begitu menjadi dengan aksi babak pertama sedikit hambar tanpa sebarang ancaman bahaya apabila mudah dipatahkan pasukan lawan yang menduduki ranking ke-154 dunia itu.
Cuma, skuad negara bernasib baik apabila kesilapan benteng pertahanan Maldives berjaya dimanfaatkan sepenuhnya oleh penyerang negara, Darren Lok untuk gol pada minit ke-24.
Bersambung pada babak kedua, Pan-gon membuat rombakan dengan memasukkan pemain-pemain gantian seperti Lee Tuck, Stuart Wilkin, Aliff Haiqal Lau dan Sergio Aguero.

Momentum pasukan Harimau Malaya lebih garang apabila Faisal Halim berjaya meledak gol selepas menyudahkan hantaran yang dilakukan oleh Darren pada minit ke-64.
Faisal yang sebelum ini beraksi dengan kelab Terengganu FC (TFC) hampir menambah jaringan peribadi tetapi tandukan yang dilakukan berselang tiga minit kemudian tidak menepati sasaran.
Peluang terbaik pemain berusia 24 tahun itu hadir pada minit ke-71 tetapi rembatan dari luar kotak penalti yang dilakukan berjaya ditepis penjaga gol lawan, Hussain Shareef.
Malam cemerlang skuad negara diteruskan apabila Lee Tuck menambah gol ketiga pada minit ke-88 selepas bijak menyudahkan umpanan yang dibuat oleh Aguero.
Kedudukan 3-0 kekal sehingga wisel penamat dengan skuad Harimau Malaya tampil ‘sempurna’ pada dua aksi pemanas badan sebelum mengharungi kempen Piala AFF 2022 yang bermula 21 Disember depan.
Skuad negara telah diundi dalam Kumpulan B dijadualkan bertemu Myanmar di Yangon pada 21 Disember, Laos di Bukit Jalil (24 Disember), Vietnam di Hanoi (27 Disember) dan Singapura di Bukit Jalil pada 3 Januari depan. – KOSMO! ONLINE


KPT tiada perancangan tambah universiti awam
Oleh KAMARIAH KHALIDI

14 Disember 2022, 8:11 pm
SEPANG- Kementerian Pendidikan Tinggi (KPT) tidak berhasrat untuk menambah jumlah universiti awam di negara ini, sebaliknya akan terus memberi tumpuan kepada usaha memperkukuh universiti sedia ada.
Menteri Pendidikan Tinggi, Datuk Seri Mohamed Khaled Nordin berkata, kementerian turut memberi jaminan untuk memastikan kesemua universiti awam dapat diperkukuhkan menerusi kepimpinan, misi dan visinya.
“Kita tidak akan menambah universiti awam tapi memberi tumpuan kepada usaha mengukuhkan kepimpinann dan memastikan universiti bergerak mengikut landasan serta memenuhi visi dan misi.
“Ada 20 universiti awam yang dikategorikan sebagai penyelidikan, komprehensif dan berfokus yang kita harap semuanya dapat berjalan dengan baik,” katanya kepada pemberita selepas Majlis Apresiasi dan Serah Tugas Menteri Pendidikan Tinggi Tahun 2022 di sini hari ini.
Pada majlis itu, mantan Menteri Pengajian Tinggi, Datuk Seri Dr. Noraini Ahmad menyerahkan nota serah tugas kepada Khaled yang memulakan tugas secara rasmi pada 5 Disember lalu.
Mengulas lanjut, Khaled berkata, universiti swasta di negara ini turut memainkan peranan penting dalam menjayakan sektor pendidikan tinggi.

“Kalau kita nak menjadikan Malaysia hab bakat dan pengetahuan, kita perlu jadikan ia tumpuan untuk belajar di peringkat tinggi oleh pelajar-pelajar antarabangsa, tapi universiti awam tidak boleh menampung semua pelajar antarabangsa kerana kita (perlu) menghadkan penyertaan mereka.
“Jadi yang memainkan peranan ini adalah universiti-universiti swasta, kita ingin sampai kepada satu keadaan di mana satu ketika nanti tidak ada perbezaan di antara universiti awam dan swasta, kedua-duanya adalah universiti Malaysia,” ujarnya.
Sementara itu, Khaled berkata, beliau akan menyampaikan amanat dan menjelaskan hala tuju serta usaha-usaha yang akan dilakukan olehnya dalam menjayakan sektor pendidikan negara pada Januari depan.
“Kita bukan sahaja melihat kepada universiti awam, swasta tetapi juga politeknik dan kolej komuniti. Kita juga akan melihat isu-isu yang dihadapi oleh pelajar, soal kebolehpasaran graduan, pembiayaan (pendidikan) dan bagaimana untuk menyediakan mereka sebagai insan yang dikehendaki dalam abad ke-21.
“Kita juga akan pastikan bagaimana sektor ini dapat menjayakan negara yang ekonominya sepatutnya berasaskan pengetahuan dan inovasi,” katanya. – KOSMO! ONLINE


Lelaki OKU maut digilis lori pasir
Oleh OTHMAN YAHAYA

14 Disember 2022, 11:32 pm
SUNGAI PETANI – Seorang penunggang motosikal yang merupakan orang kelainan upaya (OKU) maut akibat digilis sebuah lori dalam kemalangan di Kilometer 6 Jalan Sungai Petani-Kuala Ketil, di sini petang tadi.
Dalam kejadian kira-kira pukul 5 petang itu, mangsa berusia 20 tahun maut di tempat kejadian akibat kecederaan parah pada anggota badan.
Ketua Polis Daerah Kuala Muda, Asisten Komisioner Zaidy Che Hassan berkata, kemalangan itu melibatkan sebuah motosikal jenis Modenas Kriss, pikap jenis Toyota Hilux dan sebuah lori dengan muatan pasir.
“Kejadian berlaku apabila penunggang motosikal yang datang dari arah Kuala Ketil ke Sungai Petani hilang kawalan dan melanggar Toyota Hilux di hadapannya.
“Mangsa kemudian terjatuh ke tengah jalan sebelum digilis lori membawa muatan pasir yang datang dari arah belakang,” katanya di sini hari ini.
Kata beliau, mangsa yang merupakan OKU masalah pembelajaran dan bekerja sebagai pembantu kedai makan maut serta-merta di lokasi kejadian.

“Pemandu Toyota Hilux berusia 30 tahun dan pemandu lori pasir berusia 35 tahun tidak mengalami sebarang kecederaan,” ujarnya.
Tambahnya, mayat mangsa dibawa ke Hospital Sultan Abdul Halim (HSAH) di sini dan kes disiasat di bawah Seksyen 41(1) Akta Pengangkutan Jalan (APJ) 1987. – KOSMO! ONLINE


Padah gaduh guna senjata ala Bruce Lee
Oleh KOSMO!

14 Disember 2022, 7:44 pm
BALIK PULAU – Seorang lelaki ditahan selepas terlibat dalam kejadian pergaduhan dipercayai dengan menggunakan senjata ala Bruce Lee berhampiran sebuah pondok di kawasan Bayan Lepas di sini semalam.
Suspek berusia 38 tahun itu diberkas sepasukan polis Barat Daya kira-kira pukul 6 petang semalam.
Difahamkan, suspek menggunakan senjata jenis nunchaku yang digunakan aktor Hong Kong, mendiang Bruce Lee dalam filem Enter The Dragon 1973 serta parang.
Menurut kenyataan di laman Facebook Ibu Pejabat Polis Daerah Barat Daya (IPD BD) hari ini, bertindak atas maklumat, seorang lelaki telah ditangkap kerana terlibat dengan pergaduhan menggunakan senjata berbahaya.
“Pihak polis telah menahan suspek di sebuah pondok Caltex di sekitar Bayan Lepas, Pulau Pinang,” katanya kes disiasat di bawah Seksyen 324 Kanun Keseksaan iaitu menyebabkan kecederaan menggunakan senjata. – KOSMO! ONLINE


Remaja dipercayai alami halusinasi lari masuk hutan
Oleh ROHANA MOHD. NAWI

14 Disember 2022, 7:52 pm
KUALA KRAI – Seorang remaja yang dipercayai berada dalam keadaan berhalusinasi hilang semasa keluar ke sebuah kedai bersama rakannya di Kampung Temalir di sini petang semalam.
Norhisham Saifuddin, 18, dipercayai melarikan diri masuk ke kawasan hutan selepas melihat sebuah kereta yang dipandu bapa saudaranya di kedai tersebut kira-kira pukul 4.30 petang.
Ibu saudaranya, Mas Anizan Mat Ghani, 29, berkata, Norhisham mengalami halusinasi sehingga meracau-racau semasa dia bercuti di Kuala Lumpur selama tiga hari sebelum suaminya membawa remaja pulang ke kampung pada Khamis minggu lalu.
Menurutnya, dia dipercayai mengalami gangguan tersebut ketika berada di ibu negara ketika bersama rakannya.
“Selepas mengetahui masalah yang dialami Norhisham, suami saya yang bekerja di Kuala Lumpur terus membawanya pulang ke kampung.
“Semasa berada di rumah keluarga di kampung, dia dilihat sering bercakap seorang diri dan sering meracau,” katanya ketika dihubungi Kosmo! hari ini.

Menurut Mas Anizan, anak saudaranya itu meminta kebenaran untuk ke kedai berdekatan rumah dengan ditemani rakannya yang berusia lingkungan 20-an petang semalam.
Katanya, selepas itu, suaminya keluar ke kedai tersebut dengan memandu sebuah kereta untuk mengambil Norhisham dan bercadang membawa remaja tersebut mendapatkan rawatan.
“Menyedari kereta suami saya menghampirinya, dia terkejut sebelum terus melarikan diri ke kawasan hutan. Saya dan ahli keluarga lain telah mencarinya di kawasan tersebut, namun usaha kami gagal.
“Anggota keselamatan kini sedang menjalankan operasi mencari Norhisham yang sudah lebih 24 jam hilang,” katanya.
Sementara itu, Timbalan Ketua Polis Kelantan, Datuk Azman Ayob mengesahkan pihaknya membantu operasi mencari remaja tersebut selepas menerima maklumat awal berhubung kes itu. – KOSMO! ONLINE


5,235 kawasan berisiko Monsun Timur Laut dikenal pasti
Oleh AMREE AHMAD

14 Disember 2022, 7:39 pm
PUTRAJAYA- Jabatan Bomba dan Penyelamat Malaysia (JBPM) telah mengenal pasti sejumlah 5,235 kawasan yang berisiko tinggi menghadapi impak Monsun Timur Laut.
Menteri Pembangunan Kerajaan Tempatan, Nga Kor Ming berkata, jumlah tersebut turut meliputi sebanyak 4,795 kawasan yang rentan terdedah kepada masalah banjir besar.
“Bilangan ini dikenal pasti hasil pemantauan dilakukan setiap hari oleh pihak JBPM di seluruh negara setakat ini sebagai tindakan persiapan awal,” katanya selepas melakukan lawatan ke Ibu Pejabat JBPM di Presint 7 di sini tadi.
Berdasarkan tinjauan agensi itu, katanya, sebanyak 4,795 kawasan diunjurkan mengalami banjir manakala 254 kawasan berisiko cerun kritikal dan baki 186 kawasan rentan kepala air.
Mengulas lanjut, Kor Ming berkata, JBPM berkolaborasi dengan Kementerian Sumber Asli, Alam Sekitar dan Perubahan Iklim serta Jabatan Meteorologi bagi maklumat dikemas kini.
“JBPM malah bersiap siaga mengerahkan kekuatan 12,857 pegawai sepenuh masa dan 2,111 pegawai bomba bantuan demi memastikan keselamatan rakyat terjamin.

“Selain itu, arahan pembekuan cuti secara total sudah dikeluarkan dengan bulan ini hanya 20 peratus keseluruhan petugas dibenarkan sehingga situasi kembali terkawal,” jelasnya. – KOSMO! ONLINE


Pasangan suami isteri didenda ‘miang’ di tempat awam
Oleh KOSMO!

14 Disember 2022, 8:00 pm
BANGKOK – Sepasang suami isteri yang sangat miang dirakam menerusi sistem televisyen litar tertutup (CCTV) sedang melakukan hubungan intim di sebuah kedai dobi awam di Bangkok, lapor portal berita Daily Star semalam.
Pasangan berkenaan melakukan perbuatan tidak senonoh itu di sebuah kedai dobi di daerah Nong Chok, Bangkok beberapa kali sehingga mengejutkan pemilik perniagaan tersebut, Jakkapong Chookhanthong, 33.
Jakkapong melaporkan perbuatan itu kepada pihak berkuasa tetapi mendakwa bahawa polis enggan berbuat apa-apa sekali gus menyebabkan beliau memutuskan untuk mendedahkan rakaman CCTV yang menunjukkan aksi tidak senonoh suami isteri tersebut kepada umum.
Perbuatan lucah pertama pasangan berkenaan berlaku pada September lalu yang menyebabkan terdapat aduan daripada seorang amah dan sejumlah pelajar universiti yang tinggal di kawasan itu.
Bagaimanapun, selepas tersiarnya rakaman itu pada 12 Disember lalu menerusi platform media, portal berita Thaiger melaporkan seorang pegawai polis, Superintendan Prasert Sornjam bertindak terhadap kes tersebut.
Prasert kemudian memberitahu akhbar bahawa polis berjaya mengesan pasangan itu melalui plat pendaftaran kereta dan mereka kemudian didenda sebanyak 5,000 baht (RM637.70) kerana berkelakukan tidak senonoh di tempat awam berdasarkan undang-undang negara tersebut. – Agensi


SAM bimbang projek kereta kabel jejas alam sekitar
Oleh SAFINA RAMLI

14 Disember 2022, 7:58 pm
GEORGE TOWN – Sahabat Alam Malaysia (SAM) mahu kerajaan negeri melaksanakan penilaian kesan alam sekitar dan sosial yang terperinci sebelum memulakan projek Kereta Kabel Bukit Bendera kerana dikhuatiri menjejaskan alam sekitar di kawasan berkenaan.
Presidennya, R. Meenakshi berkata, penilaian kesan alam sekitar itu perlu dilaksanakan mengikut undang-undang dan mesti melibatkan perundingan awam yang telus.
”SAM berasa amat bimbang apabila Ketua Menteri mengumumkan bahawa projek kereta kabel Bukit Bendera telah dianugerahkan kepada Hartasuma Sdn Bhd, dan akan ditempatkan di kawasan Taman Botani.
”Kebimbangan kami dalam menentang projek ini adalah berdasarkan kepada keperluan untuk memastikan kelestarian alam sekitar dan biodiversiti, pengurusan dan pemuliharaan Bukit Bendera memandangkan pengiktirafannya sebagai Rizab Biosfera UNESCO,” katanya dalam kenyataan di sini hari ini.
Ketua Menteri, Chow Kon Yeow hari ini berkata, permohonan cadangan projek (RFP) untuk projek Kereta Kabel Bukit Bendera telah dianugerahkan kepada Hartasuma Sdn. Bhd. (Hartasuma) dan projek Kereta Kabel Bukit Bendera bernilai RM245 juta itu dijangka mengambil masa selama tiga tahun untuk siap sepenuhnya dan mula beroperasi.
Menurut Meenakshi, pihaknya amat mengambil berat tentang kesan alam sekitar dan sosial termasuk kesesakan lalu lintas semasa pembinaan kereta kabel serta penyelenggaraannya, yang melibatkan stesen bawah sehingga ke stesen atas Bukit Bendera.

”Bukit Bendera dan Taman Botani merupakan ekosistem alam sekitar yang sangat sensitif, kami amat bimbang projek kereta kabel akan menjejaskan kawasan sensitif ini.
”Sepatutnya objektif kerajaan negeri adalah menghadkan bilangan pelancong di Bukit Bendera, memandangkan keperluan alam sekitar dan kita tidak memerlukan lebih banyak produk pelancongan serta lebih ramai pengunjung di atas Bukit Bendera,” katanya.
Tambahnya, pihaknya menentang projek kereta kabel itu memandangkan kapasiti Bukit Bendera dalam menampung jumlah pengunjung adalah terhad.
”Kajian pra-kebolehlaksanaan untuk projek kereta kabel yang menyatakan bahawa sejumlah 6,463 orang boleh berada di kawasan ini pada satu-satu masa hanya untuk mewajarkan projek kereta kabel ini.
”Kebimbangan kami adalah perkembangan ekonomi menerusi projek kereta kabel akan menyebabkan lebih ramai pelancong di atas Bukit Bendera sehingga melebihi kapasiti maksimum 4,800 orang pada satu-satu masa seperti yang dinyatakan dalam Rancangan Khas Kawasan (SAP) 2016,” katanya.
Sementara itu, katanya lagi, selain daripada kesan alam sekitar dan sosial, kerajaan negeri telah menganugerahkan konsesi 30 tahun kepada syarikat yang akan melaksanakan projek kereta kabel itu.
“Berapakah caj tiket yang akan dikenakan kepada orang ramai berhubung perkara ini? Kerajaan negeri perlu telus berhubung kebimbangan ini,” tambahnya. – KOSMO! ONLINE


Terengganu kembali dilanda banjir
Oleh MOHD AZLI ADLAN

14 Disember 2022, 8:02 pm
KUALA TERENGGANU – Tidak sampai enam jam selepas semua pusat pemindahan sementara (PPS) ditutup, Terengganu kembali dilanda banjir sebentar tadi.
Jurucakap Sekretariat Jawatankuasa Pengurusan Bencana Negeri (JPBN) Terengganu berkata, setakat ini, beberapa kawasan di Hulu Terengganu telah mula dilanda banjir.
“Hujan lebat yang mulai turun pada 3 petang tadi menyebabkan beberapa kawasan rendah telah ditenggelami banjir.
“Setakat ini, dua PPS dibuka di daerah Hulu Terengganu dengan 40 mangsa daripada tujuh keluarga telah mendaftar masuk ,” katanya di sini hari ini.
Jurucakap Sekretariat JPBN Terengganu berkata, seramai 14 mangsa daripada empat keluarga telah berpindah masuk di PPS Balai Raya Kampung Kemat.
Tambah beliau, Balai Raya Kampung Tapah pula kini mempunyai 26 mangsa daripada tiga keluarga.

Terdahulu, tiga PPS yang masih beroperasi di Kuala Terengganu, Setiu dan Besut pada pagi tadi ditutup bercara berperingkat sehingga pukul 12 tengah hari.
Semua penduduk yang menghuni semua PPS itu dibenarkan pulang ke rumah masing-masing setelah banjir didapati surut sepenuhnya. – KOSMO! ONLINE


Insiden ‘fun fair’ haram, MPKS diarah buat laporan polis
Oleh AMREE AHMAD

14 Disember 2022, 7:34 pm
PUTRAJAYA- Majlis Perbandaran Kuala Selangor (MPKS) sudah diarahkan untuk segera membuat laporan polis berhubung isu penganjuran tapak pesta ria atau ‘fun fair’ secara haram.
Perkara tersebut disahkan oleh Menteri Pembangunan Kerajaan Tempatan, Nga Kor Ming yang turut menegaskan pihaknya tidak pernah berkompromi dalam isu berkenaan.
“Saya difahamkan bahawa tapak itu memang tiada permit dan telah mengarahkan MPKS agar buat laporan polis untuk tindakan susulan.
“Saya berasa kesal dengan insiden itu dan pihak kementerian menyerahkan kepada pihak berkuasa tempatan (PBT) untuk tindakan tegas,” katanya pada sidang media di sini tadi.
Terdahulu, beliau melakukan lawatan julung kalinya ke Ibu Pejabat Jabatan Bomba dan Penyelamat Malaysia diiringi Ketua Setiausaha Kementerian, Datuk M. Noor Azman Taib.
Kes fun fair di Bandar Puncak Alam itu tular setelah tiga individu terjatuh dalam permainan ‘Sotong Ride’ kelmarin dengan mangsa dikejarkan ke Hospital Shah Alam untuk rawatan.

Mengulas lebih lanjut, Kor Ming juga mengesyorkan agar pengusahanya dikenakan tindakan mengikut Undang-Undang Kecil PBT selaras Akta Kerajaan Tempatan 1976 atau disebut sebagai Akta 171.
“Pelaku terbabit sebenarnya jika sabit kesalahan di mahkamah boleh dihukum denda sehingga RM25,000 atau penjara tidak lebih tiga tahun atau kedua-duanya sekali.
“Sehubungan itu, saya memberi jaminan kepada masyarakat bahawa pihak kementerian amat tegas dalam isu sedemikian demi memastikan tahap keselamatan para pengunjung,” tegasnya. – KOSMO! ONLINE


Bangkai ‘anak Loch Ness’ di tepi pantai dipercayai ikan pari
Oleh KOSMO!

14 Disember 2022, 7:30 pm
LONDON – Misteri bangkai haiwan laut yang sebelum ini tidak dikenali dan digelar sebagai ‘anak Loch Ness’ mungkin berjaya diselesaikan, lapor portal berita Daily Star semalam.
Ia terdampar di tepi sebuah pantai di Poole, Dorset, United Kingdom (UK) menyebabkan penduduk tempatan ‘menggaru’ kepala mereka mengenai identiti sebenar binatang itu.
Kemunculan di tepi pantai menyebabkan ia diberikan gelaran anak Loch Ness iaitu seekor raksasa misteri yang didakwa masih hidup di sebuah tasik di tanah tinggi Scotland.
Seorang wanita, Lindsay Freeman membuat penemuan itu dan berkata: “Saya sedang berjalan di pantai pada masa itu. Ia menarik perhatian saya kerana ia kelihatan luar biasa dan besar.
“Saya tidak dapat memikirkan haiwan yang mempunyai ekor seperti jerung tetapi juga kaki seperti penyu. Ia juga kelihatan seperti mempunyai ‘lengan’ kecil dan kepala yang sangat pelik. Ia kelihatan seperti raksasa laut.”
Walaupun menemui bangkai haiwan itu pada bulan November lalu, Freeman memutuskan untuk menyiarkan imej tersebut secara online minggu lalu dan menyebabkan netizen membuat pelbagai spekulasi tentangnya.

Ada netizen menganggap ia ialah anak Loch Ness, manakala yang lain berpendapat bangkai haiwan tersebut mungkin sejenis ikan pari.
Namun, seorang pengurus projek di Program Penyiasatan Cetacean Strandings, UK, Rob Deaville menganggap ia adalah sejenis elasmobrankia iaitu keluarga hidupan laut yang merangkumi ikan pari dan jerung.
“Saya bukan pakar dalam pengecaman elasmobrankia tetapi ia kelihatan seperti tinggalan (bangkai) ikan pari,” katanya. – Agensi


PM yakin dapat sokongan dua pertiga Ahli Parlimen
Oleh Abdul Rahman Razali

14 Disember 2022, 8:01 pm
PM yakin dapat sokongan dua pertiga Ahli Parlimen | 15 MINIT MMTV 14 Disember 2022.


Dua lelaki maut, Perodua Myvi terbabas rempuh Toyota Hilux
Oleh AIMUNI TUAN LAH

14 Disember 2022, 8:07 pm
GUA MUSANG – Dua lelaki maut selepas kereta yang dinaiki mereka merempuh sebuah trak pikap selepas terbabas di Kilometer 56, Jalan Gua Musang-Kuala Krai berhampiran Ladang Serasa di sini hari ini.
Dalam kejadian kira-kira pukul 2 pagi itu, pemandu kereta jenis Perodua Myvi, Mohd. Nurhisyam Hilmi Abdul Rahim, 37, dan penumpang hadapan, Mhd. Zulkanain Aziz, 35, meninggal dunia di lokasi kejadian apabila mereka tercampak keluar dari kereta.
Ketua Polis Daerah Gua Musang, Superintendan Sik Choon Foo, siasatan awal mendapati, kedua-dua mangsa bersama seorang lagi penumpang menaiki kereta tersebut sedang dalam perjalanan dari Kota Bharu menuju ke Gua Musang.
Menurutnya, semasa tiba di lokasi kejadian, kereta tersebut dipercayai terbabas ke kiri jalan sebelum pemandunya mengawal kereta untuk naik semula ke atas jalan raya.
“Ekoran keadaan yang tidak terkawal, kereta itu merempuh sebuah pikap jenis Toyota Hilux yang dinaiki empat orang mangsa yang datang dari arah bertentangan.
“Insiden itu menyebabkan kedua-dua mangsa tercampak keluar dari kereta sebelum terjatuh ke dalam longkang di sebelah kiri jalan,” katanya dalam satu kenyataan hari ini.

Menurut Choon Foo, kedua-dua mangsa disahkan meninggal dunia di lokasi kejadian selepas mengalami kecederaan pada bahagian kepala. – KOSMO! ONLINE


Cacing ‘menari’ dalam testis lelaki
Oleh KOSMO!

14 Disember 2022, 5:30 pm
NEW DELHI – Seorang lelaki di India menimbulkan kekecohan di Internet selepas buah zakar kanannya bengkak akibat dimasuki seekor cacing, lapor akhbar New York Post semalam.
Satu rakaman memaparkan haiwan parasit itu ‘menari’ di bahagian kemaluan lelaki itu tular di media sosial.
“Daripada keputusan ujian ultrasound, struktur bergerak dapat dilihat dalam saluran limfa (saluran nipis yang mengangkut cecair dan sel darah merah dalam skrotum,” tulis doktor dalam satu kajian kes mengenai penemuan cacing itu.
Kajian itu diterbitkan dalam New England Journal of Medicine.
Pesakit itu dilaporkan kepada Hospital Max Super Specialty di New Delhi selepas mengalami ‘sakit dan bengkak pada skrotum serta deman selama sebulan, jelas kajian itu.
Lelaki itu didiagnosis mengalami filariasis limfa yang biasanya dikenali sebagai elephantiasis.

Ia berlaku akibat gigitan nyamuk yang menyebarkan cacing mikroskopik, demikian menurut Pertubuhan Kesihatan Sedunia (WHO).
Pesakit itu bernasib baik kerana tindakan doktor yang memeriksa testisnya lebih awal. Cacing itu berjaya ditangani sepenuhnya selepas pesakit diberikan ubat anti parasit. – Agensi


[VIDEO] Tangisan bapa iringi penemuan mayat anak dalam kereta
Oleh MOHD. RAFIE AZIMI

14 Disember 2022, 6:39 pm
JITRA – Tangisan seorang bapa mengiringi penemuan anak lelakinya di dalam kereta yang terjunam ke dalam Sungai Korok, di sini hari ini.
Suhaimi Hassan, 37, yang ditenangkan orang ramai dilihat mengusap air mata sebelum menggagahkan diri menaiki kenderaan polis bagi mengiringi jenazah anaknya, Muhammad Khairul Muhaimin Suhaimi, 12.
Mayat Allahyarham Muhammad Khairul Muhaimin dibawa ke Jabatan Forensik, Hospital Sultanah Bahiyah (HSB) di Alor Setar, dekat sini.
Terdahulu, mayat kanak-kanak terbabit ditemui di dalam kenderaan tersebut kira-kira pukul 4.10 petang tadi.
Pengarah Jabatan Bomba dan Penyelamat Malaysia (JBPM) Kedah, Penolong Kanan Pesuruhjaya Bomba Sayani Saidon berkata, pihaknya menerima panggilan kecemasan mengenai kejadian itu kira-kira pukul 2.23 petang tadi.
“Difahamkan ketika kejadian, kereta Proton Saga itu dinaiki tiga beranak yang mana Suhaimi dan isterinya, Nurul Aqmar Zainol, 35, sempat menyelamatkan diri.

“Namun Muhammad Khairul terperangkap di dalam kenderaan,” katanya ketika ditemui di lokasi kejadian di sini hari ini.
Kata beliau, kereta tersebut tidak hanyut terlalu jauh disebabkan arus sungai pada kedalaman kira-kira lima meter itu tenang.
“Sebaik lokasi dikenal pasti, kereta itu terus ditarik ke darat dengan menggunakan trak penunda.
“Mayat kanak-kanak itu ditemui di dalam kenderaan tersebut kira-kira pukul 4.10,” ujarnya.
Difahamkan ibu mangsa yang turut terlibat dalam kejadian itu sedang mengandung tujuh bulan dan terus dibawa ke hospital bagi mendapatkan rawatan.
Kesemua mereka yang berasal dari Pokok Sena, dekat sini dikatakan dalam perjalanan dari Tanjung Kapur menuju ke Pekan Jitra.
Dalam pada itu, Ketua Polis Daerah Kubang Pasu, Superintendan Rodzi Abu Hassan berkata, kenderaan tersebut dipercayai terbabas sendiri sebelum terjunam ke dalam sungai.
“Kemalangan tersebut berlaku ketika mereka dalam perjalanan menghala ke Pekan Jitra dan tidak melibatkan kenderaan lain,” katanya.
Tambahnya, kes disiasat mengikut Seksyen 41 (1) Akta Pengangkutan Jalan (APJ) 1987.  – KOSMO! ONLINE


JPS keluarkan amaran kemungkinan banjir kilat di lima negeri
Oleh KOSMO!

14 Disember 2022, 5:35 pm
PETALING JAYA – Jabatan Pengairan dan Saliran Malaysia (JPS) mengeluarkan notis kesiapsiagaan kemungkinan banjir kilat dalam tempoh 24 jam di beberapa kawasan ‘hotspot’ di lima negeri.
JPS menerusi laman Twitternya berkata, kawasan ‘hotspot’ banjir kilat bakal melibatkan Johor sekitar daerah Johor Bahru (Plentong serta kawasan sekitar) dan Kota Tinggi (Sedili Besar, Sedili Kechil, Tanjung Surat, Ulu Sungai Sedili Besar serta kawasan sekitar)
“Diikuti dengan daerah Mersing (Bandar Padang Endau, Padau Endau, Triang serta kawasan sekitarnya) dan Muar (Bandar Maharani, Jalan Bakri, Ayer Baloi serta kawasan sekitarnya).
“Seterusnya, bagi Kedah di Bandar Baharu (Bandar Baharu, Pekan Lubuk Buntar, Sungai Kecil serta kawasan sekitarnya),” kata JPS hari ini.
Bagi Pahang di sekitar daerah Kuantan (Bandar Kuantan, Kuala Kuantan, Pulau Manis, Sungai Karang serta kawasan sekitarnya) , Maran (Bandar Maran, Chenor, Pekan serta kawasan sekitarnya) , Pekan (Bebar, Langgar, Pekan, Dong serta kawasan sekitarnya) dan Rompin.
“Perak di Hilir Perak (Changkat Jong, Durian Sebatang serta kawasan sekitarnya), Kerian (Bagan Serai, Kuala Kurau, Parit Buntar serta kawasan sekitarnya), Larut, Matang dan Selama (Bukit Gantang serta kawasan sekitarnya) dan Perak Tengah (Bota, Layang-Layang, Pasir Salak serta kawasan sekitarnya).

“Sementara itu, Pulau Pinang juga dijangka mengalami banjir kilat di Seberang Perai Selatan (Mukim 11, Mukim 7, Nibong Tebal serta kawasan sekitarnya).
“Notis kesiapsiagaan ini dikeluarkan bagi membolehkan semua penduduk terutama di kawasan berisiko untuk berwaspada dengan sebarang kemungkinan berlaku banjir kilat bagi tempoh tersebut,” ujar JPS. -KOSMO! ONLINE


Mahkamah: Dua lelaki laku amang seksual kekal hukuman
Oleh TENGKU DANISH BAHRI TENGKU YUSOFF

14 Disember 2022, 5:43 pm
KUALA TERENGGANU – Mahkamah Tinggi di sini hari ini mengekalkan hukuman penjara tiga tahun dan dua sebatan terhadap seorang lelaki yang didapati bersalah melakukan amang seksual fizikal terhadap anak tiri perempuannya tiga tahun lalu.
Hakim Datuk Hassan Abdul Ghani memutuskan demikian selepas menolak rayuan dikemukakan tertuduh berusia 42 tahun terhadap hukuman yang dijatuhkan Mahkamah Sesyen di sini pada 26 Januari lalu.
Berdasarkan pertuduhan, tertuduh didakwa melakukan amang seksual fizikal terhadap anak tiri perempuan yang ketika itu berusia 14 tahun di sebuah rumah di bandar raya ini pada 6 Jun 2019.
Tertuduh didakwa di bawah Seksyen 14(a) Akta Kesalahan Seksual Terhadap Kanak-kanak 2017 yang memperuntukkan hukuman penjara tidak lebih 20 tahun dan sebatan jika sabit kesalahan.
Mahkamah kemudian mengarahkan tertuduh menjalani hukuman penjara bermula tarikh disabitkan kesalahan iaitu 26 Januari lalu selain diarah menjalani perintah pengawasan selama setahun selepas dibebaskan kelak.
Dalam prosiding berasingan, hukuman penjara tiga tahun dan satu sebatan terhadap seorang bekas pelajar institut kemahiran turut dikekalkan oleh Mahkamah Tinggi Kuala Terengganu.

Datuk Hassan mengekalkan hukuman itu ke atas Mohamad Khairin Safwan Khairul Azman, 24, bermula tarikh disabitkan kesalahan, 15 April lalu serta perintah pengawasan juga selama setahun.
Tertuduh didakwa melakukan amang seksual fizikal terhadap seorang kanak-kanak yang ketika itu berusia tujuh tahun di sebuah rumah di bandar raya ini pada 25 Januari 2019. – KOSMO! ONLINE


Puteri terakhir Hawaii meninggal dunia
Oleh KOSMO!

14 Disember 2022, 6:00 pm
HONOLULU, HAWAII – Puteri terakhir Hawaii dilaporkan meninggal dunia pada usia 96 tahun, lapor laman berita Thaiger semalam.
Puteri Abigail Kinoiki Kekaulike Kawananakoa meninggal dunia Ahad lalu di rumahnya yang terletak di Nu’uanu, manakala pasangannya, Veronica Gail Kawananakoa berada di sisi mendiang.
Istana Iolani telah mengeluarkan berita itu kepada umum kelmarin.
Istana itu adalah satu-satunya kediaman di mana monarki Hawaii itu tinggal, tetapi kini kebanyakannya berfungsi sebagai muzium.
Menurut saluran televisyen KTLA, Veronica menceritakan tentang kematian Puteri Abigail dan mengingatinya dengan penuh kasih sayang.
“Abigail akan diingati kerana cintanya kepada Hawaii dan rakyatnya dan saya akan merinduinya dengan sepenuh hati,” kata Veronica.

Puteri Abigail dilahirkan pada 23 April 1926 di Honolulu. Pada usia 5 tahun, monarki itu telah diambil secara sah sebagai anak angkat oleh nenek sebelah ibunya yang kemudian membesarkannya dalam kalangan golongan bangsawan Hawaii.
Beliau menghadiri sekolah Amerika di Shanghai, China dan lulus dari Notre Dame High School di California.
Walaupun tidak memegang gelaran rasmi, Puteri Abigail tetap diingati sebagai monarki Hawaii dan simbol identiti kebangsaan negeri itu yang bertahan selepas kerajaan itu digulingkan oleh ahli perniagaan Amerika pada 1893. – Agensi


Nenek menari ‘goncang’ demi air percuma dikecam netizen
Oleh KOSMO!

14 Disember 2022, 5:28 pm
GEORGE TOWN – Tindakan seorang wanita dipercayai berstatus nenek yang tular dengan tarian goncang di hadapan sebuah ‘food truck’ menjual air di tapak Pesta Pulau Pinang, Sungai Nibong di sini baru-baru ini dikecam pengguna media sosial.
Video yang dikongsi menerusi aplikasi TikTok itu menunjukkan wanita bertudung hitam tersebut selamba menari tanpa menghiraukan keberadaan pengunjung di sebelahnya.
Turut kelihatan ialah seorang kanak-kanak perempuan yang cuba menarik tangan wanita itu, namun ditepis dan dikatakan dimarahinya semula.
Video yang dirakam seorang pengguna dengan ciapan ‘Ingat nenek dunia ni sementara ja, nak enjoy pun tengok dulu’ ketika ini telah mendapat 18,500 tanda suka, 3,199 komen dan 1,778 perkongsian.
“Dunia tipu-tipu, semoga menjadi pengajaran kepada setiap manusia di muka bumi ini,” tulis seorang pengguna media sosial.
Seorang lagi netizen membalas: “Makcik ni tak nak (hendak) air free (percuma) sebenarnya.. Dia memang nak berjoget ja,” katanya.

Dalam pada itu, ada pengguna turut meninggal komen simpati terhadap kanak-kanak tersebut selain meminta pihak bertanggungjawab mengambil tindakan sewajarnya.
“Pihak berkuasa tolong jalankan tanggungjawab anda, semua ini merosakkan akhlak, tidak kira tua ke muda…tolonglah,” komen pengguna lagi.


Ibu bawa sembilan anak kembar pulang ke Mali
Oleh KOSMO!

14 Disember 2022, 7:00 pm
BAMAKO, Mali  –  Seorang ibu yang melahirkan sembilan orang bayi sekali gus memecahkan rekod dunia, telah membawa mereka pulang ke Mali selepas menghabiskan masa selama 19 bulan di Maghribi, lapor portal berita Daily Mirror semalam.
Bayi-bayi itu yang memecahkan Rekod Dunia Guinness bagi kategori masih hidup selepas dilahirkan, menghabiskan beberapa bulan pertama kehidupan dalam inkubator di klinik Ain Borja di Casablanca.
Sebelum ini, kesemua bayi itu dilahirkan pada Mei tahun lalu.
Ibu mereka Halima Cisse, 27, diberitahu tentang jumlah bayi yang akan dilahirkannya hanya beberapa saat sebelum menjalani pembedahan caesarian. Kelahiran itu  mengatasi rekod sebelumnya yang dibuat oleh Nadya Suleman pada tahun 2009.
Nadya melahirkan lapan bayi kembar pada tahun 2009 di California, Amerika Syarikat (AS).
Selepas bersalin, pihak berkuasa Mali berkata, Halima yang hamil 30 minggu telah berjaya melahirkan lima kanak-kanak perempuan dan empat lelaki melalui pembedahan. – Agensi


Sedar berlaku banjir selepas dikejut jiran
Oleh MASTURAH SURADI

14 Disember 2022, 6:29 pm
KOTA TINGGI – Sepasang suami isteri di Jalan Balau, Taman Desaru Utama (TDU) di sini yang baru berpindah seminggu di taman perumahan berkenaan hanya menyedari berlaku banjir selepas dikejutkan jiran mereka.
Farahain Jefri, 25, berkata, ketika kejadian dia bersama suami Mohd. Akram Zaki Yahya, 32 dan bayi mereka Iffat Hayyan berusia empat bulan sedang tidur dan tidak menyangka rumah mereka akan terlibat dengan banjir.
“Kira-kira pukul 5.30 pagi jiran datang ketuk pintu memaklumkan air sudah naik. Selepas itu kami terus keluar ambil apa yang sempat sahaja baju beberapa helai dan juga dokumen penting.
“Masa itu air di dalam rumah sudah paras buku lali manakala di luar sudah paras betis. Bomba mendukung bayi kami dan bawa kami ke Pusat Pemindahan Sementara (PPS) di Dewan Muafakat TDU.
“Kami memang tidak buat apa-apa persediaan untuk banjir. Bahkan penat kemas barang berpindah ke sini pun masih belum habis lagi sambung pula dengan kejadian banjir ini,” katanya.
Sementara itu bagi Nazrul Noh, 33, pula berkata, kediamannya mula dinaiki air kira-kira pukul 6 pagi sebelum segera mengalihkan keretanya ke tempat selamat.

“Memang hujan lebat malam tadi, kira-kira pukul 5 pagi saya tengok air belum naik lagi lepas itu sempat sambung terus tidur kira-kira pukul 6 ketika isteri kejut bangun subuh dan dia memaklumkan ada orang jerit suruh kemas barang.
“Sebaik buka sahaja pintu air terus masuk ke rumah naik ke kawasan dapur. Banjir lepas pada 2019 hujan tidak macam ini, hujan berterusan sehari dua tetapi air naik berperingkat tidak mengejut macam malam tadi.
“Tetapi pagi tadi air terus datang sekali harung macam kepala air sekali datang terus penuh. Surut pun ambil masa sejam ke dua dua jam,” katanya yang tidak sempat menyelamatkan apa-apa barang. – KOSMO! ONLINE


Kolagen putihkan kulit didakwa mampu aktifkan sel kanser
Oleh KOSMO!

14 Disember 2022, 5:58 pm
PETALING JAYA – Pengambilan kolagen putihkan kulit sebagai suplemen tambahan didakwa mampu mengaktifkan sel kanser sedia ada dalam badan seseorang.
Video yang dimuat naik @adzrinadzhar di akaun TikToknya menjelaskan, beliau di diagnosis dengan penyakit kanser ovari setelah sebulan sakit gara-gara pengambilan kolagen putihkan kulit.
“Saya minum kolagen putihkan kulit, tetapi tidak mahu sebut jenama apa. Kolagen itu yang mengaktifkan kanser saya. Badan kita tidak memerlukan kolagen tambahan yang berjuta-juta pun sebenarnya,” katanya di dalam video tersebut.
Tinjauan Kosmo! di ruangan komen mendapati ramai yang berkongsi pengalaman yang sama seperti wanita ini gara-gara pengambilan kolagen sebagai suplemen tambahan.
“Saya kena ‘ovarian cyst’ dan pecah lepas sebulan lebih minum produk pemutih kulit yang ada kolagen. Nasib baik dapat diselamatkan, jadi sebagai langkah berjaga-jaga elakkan ambil suplemen yang mengandungi kolagen,” komen seorang wanita.
“Saya pernah ambil kolagen dan setelah dua bulan, fibroid yang ada pada tiroid saya membesar. Lepas saya stop, kembali susut. Masih ada, cuma tak besar,” komen wanita yang lain pula.

Sehingga kini video tersebut telah meraih 1.1 juta tontonan, 58,400 tanda suka dan 7,967 perkongsian. – KOSMO! ONLINE


Projek Kereta Kabel Bukit Bendera siap tiga tahun lagi
Oleh SAFINA RAMLI

14 Disember 2022, 5:21 pm
GEORGE TOWN – Projek Kereta Kabel Bukit Bendera yang bernilai RM245 juta dijangka mengambil masa selama tiga tahun untuk siap sepenuhnya dan mula beroperasi.
Ketua Menteri, Chow Kon Yeow berkata, permohonan cadangan projek (RFP) untuk projek Kereta Kabel Bukit Bendera telah dianugerahkan kepada Hartasuma Sdn. Bhd.
“Jajaran dan kesesuaian lokasi projek kereta kabel telah diambil kira oleh Jawatankuasa Penilaian, dengan tapak jajaran laluan yang paling sesuai adalah berhampiran Taman Botani Pulau Pinang.
“Projek ini dijangka mengambil masa selama tiga tahun untuk siap sepenuhnya dan mula beroperasi,” katanya dalam sidang akhbar di Komtar, di sini hari ini.
Sebelum ini, kerajaan negeri memutuskan untuk meneruskan projek kereta kabel Bukit Bendera walaupun Kerajaan Pusat membatalkan peruntukan RM100 juta untuk membangunkan projek tersebut pada April 2020.
Kon Yeow yang juga Pengerusi Perbadanan Bukit Bendera Pulau Pinang (PBAPP) berkata, panggilan RFP bagi mendapatkan cadangan terbaik untuk perkhidmatan kereta kabel Bukit Bendera bermula pada 13 Januari 2021 dan tempoh sah laku dilanjutkan kepada 30 November lalu, serta terdapat enam syarikat telah turut sama dalam panggilan RFP itu.

“Projek ini dianugerahkan melalui Kerjasama Awam Swasta (KAS) mengenai reka bentuk, kewangan, kendali dan pindah atau sub-set asas joint venture partnership.
“Jawatankuasa Penilaian daripada pelbagai agensi kerajaan telah menilai cadangan RFP mengikut keperluan yang ditetapkan dalam dokumen RFP dan Hartasuma Sdn Bhd telah disyorkan oleh Jawatankuasa Penilaian dan diluluskan oleh Lembaga Perolehan Negeri Pulau Pinang.
“Berikutan pembidaan terbuka, anggaran pelaburan oleh pembida yang berjaya dijangka berjumlah kira-kira RM245 juta dan projek itu berdasarkan tempoh konsesi selama 30 tahun,” katanya.
Tambah beliau, pembida yang berjaya, Hartasuma Sdn. Bhd, adalah perintis dalam industri rel tempatan dan mempunyai pengalaman hampir 30 tahun dalam keseluruhan rangkaian pelaksanaan projek daripada pengurusan projek dan logistik, rantaian bekalan antarabangsa, protokol ujian dan pentauliahan serta pembiayaan projek. – KOSMO! ONLINE


Banjir: Lapor polis jika ada gangguan seksual di PPS
Oleh ROHANA ISMAIL

14 Disember 2022, 4:43 pm
PASIR MAS – Skuad Aman Wanita (Amanita) Kelantan meminta golongan wanita supaya tidak berdiam diri sekiranya menjadi mangsa gangguan seksual sewaktu berada di pusat pemindahan sementara (PPS).
Pegawai Turus Amanita Kelantan, Deputi Superintendan N. Kavitha berkata, mangsa banjir yang terdedah kes gangguan seksual di mana-mana PPS di negeri ini perlu tampil untuk membuat laporan kepada pihak berkuasa.
Menurut beliau, walau bagaimanapun setakat ini tiada kes gangguan seksual di PPS dilaporkan,
“Amanita akan terus mendekati suri rumah dan golongan wanita yang terdedah kepada sebarang gangguan itu. Kita bersedia membantu mangsa banjir untuk berdepan kemungkinan masalah gangguan seksual di PPS.
“Kita mengambil inisiatif memberi khidmat nasihat kepada golongan wanita di PPS agar dapat menangani masalah tersebut. Khidmat itu diberikan secara bersemuka semasa pasukan Amanita turun padang ke PPS,” katanya ketika ditemui di PPS Sekolah Kebangsaan (SK) Sri Kiambang di sini hari ini.
Kavitha berkata, pendedahan mengenai perkara itu perlu diberikan kerana mangsa banjir berada lama di PPS dan mereka terdedah kepada gangguan tersebut. – KOSMO! ONLINE


Saluran parit kecil, hujan lebat punca banjir luar biasa
Oleh MASTURAH SURADI

14 Disember 2022, 5:11 pm
KOTA TINGGI – Saiz saluran parit yang kecil dipercayai menjadi punca berlakunya limpahan air dari Sungai Cemaran sehingga menyebabkan banjir di kawasan perumahan di Jalan Balau, Taman Desaru Utama (TDU), Bandar Penawar di sini hari ini.
Yang Dipertua Majlis Perbandaran Pengerang (MPP), Fizwan Mohd. Rashidi berkata, keadaan hujan lebat selama lima jam tanpa henti juga menyebabkan kawasan rumah penduduk terutama yang terletak berhampiran sungai berkenaan dinaiki air.
Katanya, banjir yang berlaku juga disifatkan agak teruk dimana kejadian sama pernah berlaku pada 2019 namun ketika itu tiada Pusat Pemindahan Sementara (PPS) yang dibuka.
“Berdasarkan pemerhatian dan lawatan dilakukan bersama Pegawai Daerah, Datuk Paduka Hazlina Jalil bersama ADUN Penawar bersama agensi-agensi terlibat kita lihat bahawa memang keadaan banjir kali ini luar biasa.
“Tempat ini Jalan Balau, TDU bukan ‘hotspot’ banjir dan tidak sangka berlaku kejadian banjir. Mungkin kerana hujan lebat ditambah pula mungkin air pasang, air di Sungai Cemaran naik dan juga air dari sungai Taman Sri Penawar yang melalui TDU, jadi air parit penuh dan menyebabkan berlaku limpahan di kawasan itu.
“Mungkin ada beberapa faktor dari pihak Jabatan Pengairan dan Saliran (JPS) dan MPP kita lihat di outlet (saliran) keadaan bottle neck sedikit. Ada dua tempat daripada parit itu menuju ke saliran di Sungai Cemaran ada dua outlet kalvat yang mungkin kecil,” katanya ketika ditemui media selepas melakukan lawatan di PPS Dewan Muafakat TDU, hari ini.

Fizwan berkata, keadaan itu memerlukan tindakan jangka masa pendek dan panjang termasuklah sama ada perlu membesarkan kalvat yang ada agar air dapat mengalir dengan lebih baik.
Menurutya, pihak JPS juga memaklumkan kerja pembersihan dan juga mendalamkan saliran di Sungai Cemaran telah dilakukan kali terakhir pada awal tahun lalu.
Katanya, sebanyak 30 keluarga di taman berkenaan telah berdaftar di PPS berkenaan dimana terdapat sebahagiannya yang masih tidak berpindah dan mengambil keputusan menunggu di rumah. – KOSMO! ONLINE


Tidur berdengkur risiko darah tinggi, serangan jantung dan strok
Oleh KOSMO!

14 Disember 2022, 5:06 pm
PETALING JAYA – Tidur berdengkur bukan petanda seseorang itu cukup tidur, bahkan jika tidak dirawat boleh menimbulkan komplikasi seperti darah tinggi, serangan jantung dan strok.
Menerusi hantaran MedTweetMY memaklumkan, jika seseorang itu kerap berdengkur sewaktu tidur, sering mengantuk dan tidak bertenaga di siang hari berkemungkinan dia mengalami Obstructive Sleep Apnea (OSA).
“OSA ialah keadaan di mana seseorang itu kerap berhenti bernafas (apnea > 10 saat) ketika sedang tidur. Gejala utamanya adalah berdengkur.
“Berdengkur adalah bunyi bising semasa bernafas ketika tidur. Ia terhasil apabila tisu di bahagian atas saluran pernafasan bergeser dan bergetar antara satu sama lain. Ia berpunca apabila terdapat separa sekatan pada saluran atas pernafasan,” katanya pada ciapan Twitter.
Punca-punca OSA ialah kegemukan yang menyebabkan leher pendek dan besar, masalah hidung iaitu tulang hidung bengkok atau ‘polips’ selain masalah tekak iaitu tonsil bengkak, otot lelangit lembut dan anak tekak (uvula) panjang.
“Gejala OSA ialah dengkur kuat, mengantuk melampau di waktu siang, pasangan anda mengadu anda berhenti nafas ketika tidur, letih dan lemah di siang hari, terbangun akibat tercekik serta sakit kepala di waktu pagi,” katanya.

Bagi pemeriksaan untuk kepastian OSA, doktor telinga, hidung dan tekak (ENT) akan membuat pemeriksaan secara lengkap termasuk hidung, tekak dan ‘larinks’ serta ujian tidur untuk mengetahui tahap keterukan masalah OSA.
Untuk rawatan pula, penggunaan mesin CPAP, pembedahan hidung, tonsil, lelangit atau anak tekak, mengurangkan berat badan (10 peratus) dan amalkan gaya hidup sihat (kaedah paling murah dan efektif) selain menjauhi rokok dan minuman beralkohol. – KOSMO! ONLINE


Banjir di Kelantan belum serius
Oleh MUSTAQIM MOHAMED

14 Disember 2022, 4:54 pm
KOTA BHARU – Situasi banjir yang melanda Pasir Mas dan Rantau Panjang dekat sini ketika ini masih dalam keadaan terkawal dan belum memasuki fasa serius.
Timbalan Menteri Besar Kelantan, Datuk Mohd. Amar Nik Abdullah berkata, banjir teruk akan berlaku apabila air Sungai Kelantan dari kawasan hulu turun ke kawasan hilir.
Menurutnya, banjir yang berlaku ketika ini berpunca daripada taburan hujan berterusan dan air akan mula surut apabila cuaca baik dalam tempoh terdekat.
“Kerajaan negeri sentiasa membuat persediaan menghadapi bencana banjir pada bulan Oktober setiap tahun termasuk mengenal pasti pusat pangkalan banjir di setiap daerah.
“Pangkalan itu turut merangkumi pusat pemindahan sementara (PPS) bagi menempatkan mangsa-mangsa banjir,” katanya ketika ditemui pemberita selepas Mesyuarat Exco Kerajaan Negeri Kelantan di Kompleks Kota Darulnaim di sini hari ini.
Mengulas lanjut, Mohd. Amar yang juga Ahli Dewan Undangan Negeri (ADUN) Panchor itu memberitahu, bantuan kepada mangsa-mangsa banjir juga telah disiapkan sejak awal melalui Jabatan Kebajikan Masyarakat (JKM).

“Kelengkapan untuk kerja-kerja menyelamat mangsa banjir termasuk bot juga telah disediakan sejak awal. Jadi apabila berlaku bencana banjir, aset-aset ini akan digerakkan dengan segera,” ujarnya. – KOSMO! ONLINE


256 pesara tentera di Perak terima Sijil Perhebat
Oleh SHAMSUL KAMAL AMARUDIN

14 Disember 2022, 5:00 pm
LUMUT – Seramai 256 pesara tentera di Perak menerima Sijil Perhebat hari ini selepas menjalani kursus peralihan bagi membolehkan mereka bekerja atau menceburi bidang perniagaan selepas bersara.
Kesemua mereka yang sebahagian besarnya bertugas di Perak sebelum bersara mengikuti kursus antara tiga hingga enam bulan sebelum melayakkan mereka menerima sijil tersebut.
Ia melibatkan kursus dalam Program Reskiling, Upskiling berkaitan Perusahaan Kecil dan Sederhana (PKS) meliputi bidang pertanian, penternakan, peruncitan, keusahawanan dan latihan di tempat kerja, atau bahagian teknikal dan vokasional.
Majlis penyampaian sijil itu disempurnakan oleh Orang Besar Jajahan Manjung, Datuk Shaharudin Nazari di Dewan Mohd. Anwar Institut Kemahiran Mara (IKM) Lumut, di Seri Manjung hari ini.
Terdahulu, Timbalan Ketua Pengarah Perbadanan Hal Ehwal Bekas Tentera Malaysia (Perhebat), Mohd. Radzi Mohd. Ali, dalam ucapannya menjelaskan latihan itu membolehkan bekas tentera terus menceburi sektor pekerjaan atau perniagaan sebaik bersara daripada perkhidmatan masing-masing.
Beliau juga meminta semua pesara tentera agar terus berhubung dengan Perhebat bagi mendapatkan bimbingan dan khidmat nasihat terhadap sektor yang diceburi mereka selain berkongsi pengalaman.

Shaharudin pula meminta sektor awam dan swasta khususnya di Perak dapat menyediakan kuota khas untuk pesara tentera untuk bekerja dan menjalin perniagaan dengan mereka.
Jelas beliau, pesara tentera mempunyai kelebihan kerana memiliki kepakaran dan pengalaman ketika berkhidmat sebagai pegawai atau anggota tentera, selain diberi kursus khas peralihan apabila bersara. – KOSMO! ONLINE


PM tekad teruskan hubungan baik dengan China
Oleh KOSMO!

14 Disember 2022, 5:10 pm
PETALING JAYA – Perdana Menteri, Datuk Seri Anwar Ibrahim memaklumkan Malaysia bertekad untuk terus memperkukuhkan hubungan baik dengan China yang sedia terjalin ketika ini.
Menerusi perkongsian di laman Facebooknya, Anwar berkata, hubungan tersebut termasuk perdagangan dan pelaburan antara kedua-dua negara.
“Semalam saya telah menerima kunjungan hormat Duta Besar China ke Malaysia, TYT Ouyang Yujing yang diiringi oleh delegasinya.
“Malaysia dan China bertekad untuk terus memperkukuhkan hubungan baik yang sedia terjalin demi kemaslahatan dan kesejahteraan rakyat serta kepentingan bersama,” tulisnya.
Anwar menambah, semasa pertemuan itu juga beliau telah mengadakan perbincangan mengenai kerjasama dua hala antara Malaysia dan China.
Jelas beliau antara kerjasama itu termasuk menarik pelaburan dan memperkukuhkan hubungan perdagangan serta meningkatkan hubungan sesama rakyat (people-to-people contact).-KOSMO! ONLINE


Mahkamah: Najib serah sendiri RM1 juta pada Shahrir
Oleh NUZULSHAM SHAMSUDDIN

14 Disember 2022, 4:59 pm
KUALA LUMPUR – Seorang pegawai penyiasat Suruhanjaya Pencegahan Rasuah Malaysia (SPRM) memberitahu hasil siasatan mendapati RM1juta yang diterima bekas Pengerusi Felda, Tan Sri Shahrir Ab. Samad diserahkan sendiri oleh bekas Perdana Menteri, Datuk Seri Najib Tun Razak.
Nurzahidah Yacob, 35, yang merupakan Penolong Penguasa di Cawangan Sasaran Operasi (OTC) Bahagian Pencegahan Pengubahan Wang Haram SPRM, Putrajaya berkata cek itu diterima Shahrir daripada Najib di Pejabat Perdana Menteri, Putrajaya pada 27 November 2013.
“Hasil siasatan mendapati, pada 28 November 2013, terdapat kemasukan wang sebanyak RM1juta ke dalam akaun Public Bank Berhad milik Tan Sri Sharir melalui cek. Cek tersebut merupakan cek AmIslamic milik Datuk Seri Najib yang mana Datuk Seri Najib sendiri yang menulis dan menandatangani cek tersebut sebelum diserahkan sendiri kepada Tan Sri Shahrir,” kata Nurzahidah.
Saksi pendakwaan ke-22 itu berkata demikian ketika membaca pernyataan saksinya ketika pemeriksaan utama perbicaraan kes Shahrir di Mahkamah Tinggi di sini hari ini.
Menurut Nurzahidah daripada keseluruhan transaksi pengeluaran itu, sebanyak RM543,800 digunakan bagi melaksanakan Projek Pemulihan Perumahan Puri Langkasuka (Seri Anugerah) Larkin, Johor Bahru.
Selain itu sebanyak RM10,000 digunakan untuk perbelanjaan yang melibatkan tugas beliau (Shahrir) sebagai Ahli Parlimen Johor Bahru (ketika itu) kepada UMNO Cawangan Taman Kebun Teh.

“Manakala baki sebanyak RM443,485 dipercayai digunakan untuk tujuan peribadi beliau (Shahrir) antaranya kepada Sutera Auto Sdn. Bhd. RM118,485,” katanya.
Dalam prosiding sebelum ini, saksi pendakwaan ketujuh iaitu Eksekutif Akaun Sutera Auto Sdn.Bhd. Rozana Khalid memberitahu mahkamah bahawa Shahrir telah membuat pembayaran penuh bagi pembelian sebuah kereta jenis Honda Civic Hibrid bernilai RM118,485 menggunakan sekeping cek.
Membaca lanjut pernyataan, saksi itu turut berkata hasil siasatan juga mendapati Shahrir tidak pernah membuat pengisytiharan berkenaan penerimaan dana tersebut, walaupun ia dikira sebagai pendapatan beliau (Shahrir).
Katanya, ia disahkan melalui maklumat percukaian milik Shahrir bagi tahun 2013 hingga 2018 yang mana tiada sebarang pengisytiharan pendapatan melebihi RM1 juta dalam Borang BE iaitu bekas Pengerusi Felda itu mengisytiharkan pendapatan pada 2013 (RM87,834), 2014 (RM128,104), 2015 (RM213,394), 2016 (RM189,545), 2017 (RM267,090) dan 2018 (RM193,191).
Nurzahidah berkata berdasarkan fakta dan keterangan yang diperolehi serta dokumen-dokumen yang dirampas dalam tempoh siasatan, beliau telah mengemukakan kertas siasatan kepada Timbalan Pendakwa Raya (TPR) SPRM dengan cadangan menuduh Shahrir kerana tidak mengisytiharkan dana yang diterima sebanyak RM1 juta.
“Shahrir kemudian telah ditangkap pada 20 Januari 2020,” kata saksi itu lagi.
Dalam prosiding hari ini pendakwaan dikendalikan Timbalan Pendakwa Raya Rasyidah Murni Adzmi manakala Shahrir diwakili peguam Datuk Syed Faisal Al-Edros Syed Abdullah Al-Edros.
Perbicaraan di hadapan Hakim Datuk Muhammad Jamil Hussin bersambung lagi esok.
Shahrir, 72, didakwa melibatkan diri dalam pengubahan wang haram dengan tidak melaporkan pendapatan sebenar dalam borang cukai pendapatan yang bertentangan dengan Seksyen 113(1)(a) Akta Cukai Pendapatan 1967, iaitu tidak mengisytiharkan pendapatan diterima daripada Najib berjumlah RM1 juta melalui sekeping cek yang kemudian dimasukkan ke dalam akaun bank miliknya.
Beliau didakwa melakukan perbuatan itu di LHDN Cawangan Duta, Kompleks Pejabat Kerajaan, Jalan Tuanku Abdul Halim di sini pada 25 April 2014 mengikut Seksyen 4(1) Akta Pencegahan Pengubahan Wang Haram dan Pencegahan Pembiayaan Keganasan 2001 yang membawa hukuman maksimum penjara lima tahun atau denda RM5 juta atau kedua-duanya, jika sabit kesalahan. – KOSMO! ONLINE


Kanak-kanak dikhuatiri lemas, kereta terjunam dalam sungai
Oleh MOHD. RAFIE AZIMI

14 Disember 2022, 4:47 pm
JITRA – Seorang kanak-kanak berusia 12 tahun dikhuatiri lemas selepas kereta dinaiki terjunam ke dalam Sungai Korok, di sini hari ini.
Pengarah Jabatan Bomba dan Penyelamat Malaysia (JBPM) Kedah, Penolong Kanan Pesuruhjaya Bomba Sayani Saidon berkata, pihaknya menerima panggilan berhubung kejadian pada pukul 2.23 petang tadi.
“Kejadian melibatkan sebuah kereta yang terjatuh ke dalam sungai dengan seorang mangsa berusia 12 tahun masih di dalam kereta tersebut.
“Dua lagi mangsa dipercayai ibu bapa kepada kanak-kanak terbabit berjaya menyelamatkan diri,” katanya di sini hari ini.
Kata beliau, anggota bomba kini melakukan operasi pencarian di permukaan air.
“Pasukan Penyelamat Di Air (PPDA) telah digerakan ke lokasi kejadian,” tambahnya. – KOSMO! ONLINE


Oppa masih tampan, Jin BTS dedah rambut dramatik masuki tentera
Oleh KOSMO!

14 Disember 2022, 5:06 pm
SEOUL – Anggota kumpulan BTS, Jin mendedahkan perubahan rambut dramatiknya ketika dia bersiap sedia untuk menyertai kerahan tenaga dengan mendaftar bersama pasukan tentera Korea Selatan, lapor portal berita Daily Star semalam.
Golongan muda yang berkhidmat dengan tentera negara tersebut perlu mencukur kepala masing-masing sebelum tiba untuk mendaftar bagi melakukan kerahan tenaga tersebut.
Jin, 30, berkongsi swafoto di laman media sosial peminat Weverse dengan rambutanya yang dipotong terlalu pendek sebagai persediaan menyertai pasukan tentera negaranya.
Di Korea Selatan, semua lelaki yang sihat tubuh badan mesti berkhidmat selama 18 hingga 21 bulan dalam tentera mengikut undang-undang dan sebagai salah seorang idola K-Pop terbesar di planet ini, dia tidak mahu peraturan itu diubah semata-mata kerana dirinya.
Dia menulis keterangan gambar Weverse: “Ia (rambut) kelihatan lebih comel daripada yang saya fikirkan.”
Sudah tentu, kelab peminatnya dikenali sebagai ARMY bersetuju dengan luahan Jin itu yang akan kembali menjadi bintang K-Pop pada tahun 2025 selepas menamatkan perkhidmatan tenteranya.

Wajah bintang K-Pop itu juga dipuji oleh netizen di laman web hiburan tersebut kerana walaupun berambut terlalu pendek, Jin masih lagi kelihatan tampan. – Agensi


Lemas ketika menjala ikan di Sungai Tabuan
Oleh CHERINE JON

14 Disember 2022, 4:37 pm
KUCHING – Seorang lelaki warga Indonesia ditemui lemas selepas terjatuh ke dalam sungai ketika menjala ikan bersama seorang rakannya di Sungai Tabuan di sini.
Jurucakap Pusat Gerakan Operasi, Jabatan Bomba dan Penyelamat Sarawak berkata, mayat mangsa, Stepanus Selat, 22, dijumpai pada pukul 12.20 tengah hari oleh pasukan mencari dan menyelamat (SAR) kira-kira  tiga meter dari lokasi dia dilaporkan jatuh.
“Pasukan SAR menaikkan mayat mangsa ke dalam bot dan dibawa ke Pos Kawalan Bomba (PKB). Mayat mangsa diserahkan kepada polis untuk tindakan lanjut,” katanya dalam kenyataan, hari ini.
Bomba menerima laporan mengenai kehilangan mangsa daripada rakannya, Sigi Kaya pada pukul 6 petang semalam setelah menyedari mangsa hilang ketika menjala ikan.
Katanya pada masa itu, mangsa hanya berada pada jarak lima meter darinya.
“Ketika mengangkat jala, pengadu menoleh ke belakang dan mendapati mangsa tiada. Hanya selipar berada di tempat kali terakhir dia berdiri,” katanya. – KOSMO ONLINE


Kamera badan perkasa profesionalisme ketika berurusan – KPN
Oleh AZMI NORDIN

14 Disember 2022, 4:23 pm
KUALA LUMPUR – Polis Diraja Malaysia (PDRM) menyambut baik langkah kerajaan menyegerakan perolehan kamera badan bagi menjamin perkhidmatan terbaik kepada masyarakat.
Ketua Polis Negara, Tan Sri Acryl Sani Abdullah Sani berkata, pihaknya yakin penggunaan kamera badan akan memperkasakan tahap integriti dan profesionalisme ketika berurusan dan melindungi kepentingan semua pihak.
“Penggunaan kamera badan akan dimanfaatkan sebaik mungkin dalam usaha PDRM bagi memastikan kualiti penyampaian perkhidmatan yang terbaik kepada masyarakat.
“Sehubungan itu, PDRM menyambut baik langkah kerajaan menyegerakan perolehan kamera badan untuk kegunaan Unit Rondaan Bermotor (URB) dan Kenderaan Pelbagai Guna (MPV) bagi tujuan penguatkuasaan,” katanya dalam kenyataan hari ini.
Semalam, Kosmo! melaporkan, Menteri Dalam Negeri , Datuk Seri Saifuddin Nasution Ismail berkata, perolehan kamera bernilai RM30 juta itu sudah diluluskan Kementerian Kewangan.
Katanya, kamera badan dalam proses perolehan dan berharap tidak ada masalah untuk mendapatkan perkara itu dengan kadar segera.

“Saya juga yakin segala karenah yang melambatkan proses perolehan kamera badan itu dapat diatasi sebaik-baiknya,” ujarnya. -KOSMO! ONLINE.


Agong ucap tahniah penganjuran Piala Dunia Qatar
Oleh MOHD RASDAN AHMAD

14 Disember 2022, 4:16 pm
PETALING JAYA – Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah berkenan berangkat melakukan kunjungan hormat dan pertemuan dengan Emir Qatar, Yang Mulia Sheikh Tamim bin Hamad Al Thani di Doha, Qatar semalam.
Pada pertemuan tersebut, Baginda menzahirkan ucapan setinggi-tinggi tahniah kepada Sheikh Tamim dan kerajaan Qatar sebagai tuan rumah atas kejayaan menganjur dan mengendalikan temasya Piala Dunia Persekutuan Antarabangsa Persatuan Bola Sepak (FIFA) Qatar 2022.
Dalam satu kenyataan yang dikeluarkan Istana Negara hari ini, kedua-dua pemimpin itu turut menyentuh berkenaan hubungan dua hala yang baik antara Malaysia dan Qatar dan usaha-usaha untuk mempertingkatkan lagi hubungan serta beberapa isu membabitkan kepentingan bersama.
Terdahulu, Seri Paduka Baginda kini berada di Doha atas persilaaan peribadi Yang Mulia Sheikh Tamim sempena temasya Piala Dunia FIFA Qatar 2022.
Dalam rangka lawatan khas selama enam hari bermula semalam itu, Seri Paduka Baginda turut dijadualkan menerima menghadap beberapa pemimpin kerajaan Qatar dan berangkat menghadiri majlis santapan bersama rakyat Malaysia di Qatar.
Seri Paduka Baginda dijadualkan berangkat tiba di tanah air pada 19 Disember nanti. – KOSMO! ONLINE


Ahmad Zahid ke Kelantan esok tinjau situasi, persiapan banjir
Oleh MOHD. HUSNI MOHD. NOOR

14 Disember 2022, 4:31 pm
PUTRAJAYA – Timbalan Perdana Menteri, Datuk Seri Dr. Ahmad Zahid Hamidi akan ke Kelantan esok bagi memantau situasi banjir di negeri itu.
Perdana Menteri, Datuk Seri Anwar Ibrahim berkata, Ahmad Zahid akan meninjau dan mengenalpasti masalah serta mengambil langkah awal sebagai persiapan awal bencana banjir di negeri itu.
“Pendekatan kita kali berbeza dan tidak tunggu sehingga banjir dahulu untuk mengambil tindakan sebaliknya persiapan dibuat sebelum banjir,” katanya katanya pada sidang akhbar selepas mempengerusikan Mesyuarat Jemaah Menteri, di sini hari ini.
Pada sidang akhbar semalam, Ahmad Zahid selaku Pengerusi Jawatankuasa Pengurusan Bencana Pusat (JPBP) mengarahkan supaya Pusat Pemindahan Sementara (PPS) diaktifkan lebih awal sebagai persiapan berdepan banjir yang dijangka bermula akhir minggu ini. – KOSMO! ONLINE


Insiden fun fair: Serik, tidak mahu main lagi – mangsa
Oleh ISKANDAR SHAH MOHAMED

14 Disember 2022, 4:16 pm
KUALA SELANGOR – Dua beradik yang tercampak daripada permainan ‘Sotong Ride’ di fun fair Bandar Puncak Alam di sini, kelmarin mengakui trauma dan menganggap kejadian itu satu pengalaman yang pahit.
Malah, salah seorang daripadanya serik untuk bermain sebarang permainan di mana-mana pesta ria lagi.
Shah Faraz Aiefan Zulkiffle, 11, berkata, ekoran kejadian itu mata sebelah kirinya tidak dapat dibuka selain bengkak teruk sehingga kini.
Kata murid tahun lima Sekolah Kebangsaan Dato’ Maharajalela, kejadian tersebut berlaku dengan pantas dengan dirinya terpelanting sehingga muka berdarah.
“Saya nekad tidak mahu lagi bermain permainan di fun fair dan memang serik. Patut dapat pengalaman indah namun lain pula jadi dengan mata kiri pun tidak boleh lagi,” katanya ketika ditemui di rumahnya di Kampung Bukit Kuching, Jeram di sini, hari ini.
Shah Faraz dan kakak sulungnya, Noraziera,31, dibenarkan keluar malam tadi selepas menerima rawatan selama dua hari di Hospital Shah Alam dekat sini susulan kejadian itu.

Bagi Noraziera yang merupakan operator pengeluaran kilang minyak memaklumkan, semasa kejadian dia bersama tiga adiknya membeli tiket permainan berkenaan, kira-kira pukul 8.15 malam.
Ujarnya, dia yang berada bersebelahan Shah Faraz pada awalnya tidak merasai apa-apa ketika dua pusingan gerabak tersebut.
“Namun ketika pusingan ketiga, ia mula laju dan saya memegang besi keselamatan sebelum tercampak keluar,” katanya.
Dalam pada itu, ibu mangsa, Faizah Mat Sam, 52, menegaskan keluarganya masih kekal untuk mengambil tindakan undang-undang terhadap pengusaha fun fair tersebut.
“Setakat ini, pihak berkenaan belum datang menemui saya untuk membincangkan perkara tersebut.
“Bagi saya, insiden ini amat serius kerana melibatkan soal keselamatan dan nyawa yang tidak boleh dibeli dengan wang,” katanya. – KOSMO! ONLINE


Ramai tidak tahu ginjal ayam bahaya
Oleh KOSMO!

14 Disember 2022, 4:29 pm
PETALING JAYA – Mungkin ramai yang tidak tahu berkenaan bahagian dalam ayam yang jarang dibuang dan selalu dijadikan sebahagian ‘lauk’ saban hari.
Kita juga selalu nampak peniaga juga tidak buang benda ini di bahagian paha ayam ini.
Menurut satu perkongsian di laman Facebook Menu Masakan Senusantara menjelaskan, mengikut kajian sudah terbukti secara ilmiah bahagian tersebut jika tidak dibuang memang berbahaya.
“Yang suka makan bahagian ini dan menganggap ini adalah hati atau rahang ayam, wahai ahli group Menu Masakan Senusantara ini adalah ginjal ayam iaitu bahagian ayam yang menyimpan racun dalam tubuh ayam.
“Bahagian tersebut dikatakan di mana makanan ayam yang mengandungi ubat turut terkumpul dan ini termasuk darah kotor yang tidak sihat untuk dimakan,” jelas perkongsian tersebut.
Dalam pada itu, rata-rata pengguna di media sosial turut terkejut dengan pendedahan tersebut.

“Selalu memang aku makan bahagian ini, rasa dia sama sahaja seperti hati dan pedal ayam. Terima kasih dengan info ini,” ujar Waqori Selamat.
“Aku baru tahu hari ini bahawa bahagian ini tidak boleh dimakan, dah berapa banyak ditelan sebelum ini,” jelas Khaira Mohd Noor. – KOSMO! ONLINE.


Mahkamah: Kerakyatan anak lahir luar negara dibenar merayu
Oleh NUZULSHAM SHAMSUDDIN

14 Disember 2022, 4:10 pm
PUTRAJAYA – Mahkamah Persekutuan di sini hari ini membenarkan rayuan sebuah persatuan dan enam wanita supaya kanak-kanak dilahirkan di luar negara oleh ibu warga Malaysia yang berkahwin dengan warga asing berhak mendapat kerakyatan Malaysia.
Keputusan sebulat suara itu dibuat panel tiga hakim diketuai Hakim Besar Sabah dan Sarawak, Tan Sri Amar Abang Iskandar Abang Hashim yang bersidang bersama dua Hakim Mahkamah Persekutuan, Datuk Vernon Ong Lam Kiat dan Datuk Mary Lim Thiam Suan.
Rayuan itu dibuat oleh Persatuan Sokongan Keluarga dan Kebajikan Selangor & Kuala Lumpur (Family Frontiers) dan enam wanita Malaysia yang berkahwin dengan warga asing, selain seorang wanita kelahiran luar negara, yang ibunya adalah warga Malaysia.
Semasa prosiding panel hakim juga menolak tiga persoalan dibangkitkan oleh peguam mewakili kerajaan selaku responden dalam kes itu, namun mahkamah akan mendengar lima persoalan daripada peguam pemohon.
Pada prosiding merayu yang akan ditetapkan tarikhnya kemudian, pihak-pihak yang terlibat diarahkan untuk berhujah mengenai lima persoalan perundangan antaranya mengenai peruntukkan Perkara 8(2) Perlembagaan Persekutuan yang menghalang sebarang bentuk diskriminasi terhadap seseorang atas alasan jantina.
Pada 5 Ogos lalu, panel tiga hakim Mahkamah Rayuan dalam keputusan 2-1 memutuskan bahawa kanak-kanak yang dilahirkan di luar negara oleh ibu warganegara Malaysia yang berkahwin dengan warga asing tidak layak untuk mendapat kewarganegaraan negara ini secara automatik.

Penghakiman tersebut sekali gus membatalkan keputusan yang dibuat oleh Mahkamah Tinggi Kuala Lumpur yang memutuskan bahawa kanak-kanak yang dilahirkan oleh ibu warganegara Malaysia yang berkahwin dengan warga asing di luar negara berhak melalui peraturan undang-undang untuk menjadi warganegara Malaysia.
Panel tiga hakim terbabit turut memutuskan mana-mana anak plaintif yang telah mendapat kewarganegaraan selepas keputusan Mahkamah Tinggi sebelum ini, kewarganegaraan itu kekal sehingga kes itu diputuskan oleh Mahkamah Persekutuan.
Bagi permohonan-permohonan plaintif yang masih diproses, permohonan tersebut perlu `dibekukan’ sehingga kes dimuktamadkan.
Melalui saman pemula yang difailkan pada 18 Disember 2020, Family Frontiers antara lain memohon enam perintah mahkamah termasuk deklarasi bahawa Seksyen 1(b) dan Seksyen 1(c) Jadual Kedua, Bahagian II Perlembagaan Persekutuan dibaca bersama dengan Perkara 8 (2) bagi memasukkan ibu rakyat Malaysia sebagai syarat untuk bayi yang dilahirkan di luar negara diberikan kerakyatan Malaysia secara automatik.
Antara lain, mereka meminta mahkamah mengeluarkan perintah kepada semua agensi kerajaan berkaitan termasuk Jabatan Pendaftaran Negara (JPN), Jabatan Imigresen dan kedutaan Malaysia agar mengeluarkan semua dokumen membabitkan kerakyatan (termasuk pasport dan kad pengenalan) kepada anak yang dilahirkan di luar negara oleh ibunya iaitu warga Malaysia yang berkahwin dengan warga asing. – KOSMO! ONLINE


Malaysia terus perkukuh kerjasama dengan China
Oleh MUHAMMAD NAJIEB AHMAD FUAD

14 Disember 2022, 4:08 pm
PETALING JAYA – Malaysia akan terus memperkukuh hubungan bersama China merangkumi kerjasama menarik pelabur, memperkukuh hubungan perdagangan serta meingkatkan hubungan sesama rakyat.
Perdana Menteri Datuk Seri Anwar melalui hantaran di Facebook miliknya hari ini, memaklumkan ia berikutan hasil pertemuan Duta Besar China ke Malaysia Ouyang Yujing bersama deligasinya mengadakan perbincangan mengenai kerjasama dua hala di bangunan Perdana Putra, Putrajaya semalam.
“Semalam saya telah menerima kunjungan hormat Duta Besar China ke Malaysia, Ouyang Yujing yang diiringi oleh delegasinya.
“Malaysia dan China bertekad untuk terus memperkukuhkan hubungan baik yang sedia terjalin demi kemaslahatan dan kesejahteraan rakyat serta kepentingan bersama,” katanya. – KOSMO! ONLINE